Юксак интилишлар кўзгуси (Бойбўта Дўстқораев билан суҳбат) (2015) — www.ziyouz.uz\nБош саҳифа СуҳбатларЮксак интилишлар кўзгуси (Бойбўта Дўстқораев билан суҳбат) (2015)\nЎзбек миллий матбуотининг тамал тоши қўйилганига, яъни биринчи миллий газетамиз — “Тараққий” чоп этилганига яқинда 100 йил тўлади. Президентимизнинг 1993 йили 24 июндаги “Ўзбекистон Республикаси матбуот ва оммавий ахборот воситалари ходимлари кунини белгилаш тўғрисида”ги фармонига биноан, “Тараққий” газетасининг биринчи сони чиққан сана — 27 июн Республика матбуот ва оммавий ахборот воситалари ходимлари куни этиб белгиланган. Дарҳақиқат, миллий матбуотимиз илк намуналари “Тараққий” ва унга издош газеталардир. Бу нашрлар ХХ аср бошларида Ватан озодлиги, миллат тараққиёти йўлида жонини фидо қилган маърифатпарвар боболаримизнинг минбари эди.\nЮртимизда кенг нишонланадиган матбуот ва оммавий ахборот воситалари ходимлари куни олдидан журналистикамизнинг тарихий саҳифалари, матбуотимиз асосчиларининг фаолияти ҳақида эслаб ўтишни жоиз топдик. Матбуотимизнинг жонкуяр тадқиқотчиларидан бири, таниқли олим, Ўзбекистонда хизмат кўрсатган ёшлар мураббийси Бойбўта Дўстқораев билан суҳбатимиз ана шу мавзуда бўлди.\n— Устоз, биламизки, бугун юртимизда кенг нишонланаётган оммавий ахборот воситалари ходимлари кунини белгилашда “Тараққий” газетасининг илк сони чиққан сана асос қилиб олинган. Лекин унгача ҳам юртимизда ўзбек тилида газета чиқиб тургани тарихдан маълум. Сиз миллий матбуотимизнинг пайдо бўлиш омиллари, шаклланиш ва ривожланиш босқичларини чуқур ўргандингиз, бу борада салмоқли ишларни амалга оширдингиз. Бошқа нашрлардан фарқли ўлароқ, “Тараққий” ва унга издош газеталарнинг миллий журналистикамиз тарихидаги ўрни, аҳамияти ҳақида гапириб берсангиз.\n— Дарҳақиқат, журналистика тарихига назар солсак, “Нега айнан “Тараққий” газетасини ўзбек матбуотининг илк намунаси сифатида кўрсатамиз?”, деган савол туғилади. Чунки бу газетагача ҳам Туркистонда 1870 йилдан “Туркистон вилоятининг газети” чиқиб турар, унда маҳаллий зиёлиларимиз ҳам мақолалари билан қатнашиб туришар эди. Лекин бу газета мустамлака бўлган халқнинг устидан ҳукмронликни янада кучайтириш мақсадида ташкил қилинган, чор ҳукуматининг манфаатларини кўзлаб чиқарилар эди.\nРус маъмурлари маҳаллий аҳолини газета чиқаришларидан қаттиқ хавфсирарди. Улар халқнинг миллий онги уйғониб, ўз ҳолатини англаб етиши ва натижада миллий озодлик ҳаракатига отланишидан ҳадиксирарди. Маҳаллий зиёлиларни чалғитиш мақсадида 1906 йилнинг январида ўзларининг содиқ хизматкори Иван Гейер муҳаррирлигида ўзбек тилида “Ўрта Осиёнинг умргузаронлиги. Тараққий” номли газета ташкил қилиб, гўё бу билан маҳаллий аҳоли манфаатларини ҳимоя этувчи газета юзага келди, деган тасаввур уйғотмоқчи бўлдилар. Лекин тез орада маълум бўлдики, у ҳам Туркистон губернаторлигининг расмий газетаси “Туркистон вилоятининг газети”дан фарқ қилмасди.\nМаҳаллий халқ орасида муштарийси қолмаган, обрўси тушиб кетган бу газета 1906 йилнинг апрелига бориб тўхтайди. Шу вазиятдан зиёлиларимиз усталик билан фойдаланадилар. Хусусан, Мунавварқори мазкур газетанинг моддий-техник асосида маҳаллий аҳолининг манфаатларини ҳимоя қила оладиган даврий нашрга эга бўлиш учун қаттиқ ҳаракат қилади. Мунавварқорининг саъй-ҳаракатлари билан маҳаллий тилни яхши биладиган, айни пайтда рус тилида ҳам бемалол гаплаша оладиган Исмоил Обидий “Тараққий” газетасига муҳаррирликка таклиф қилинади. Бу тараққийпарвар зиёлиларимиз чиқарган илк газета эди.\n“Тараққий” дастлабки сонлариданоқ маҳаллий аҳолига чор мустамлакачилари сиёсатининг моҳиятини, миллий зулм, мустабидлик нима эканлигини, озодлик қанчалик буюк неъматлигини англатишга ҳаракат қилди, мусулмонларни жаҳолат ботқоғидан олиб чиқишга даъват этувчи материаллар берди. Тез орада газета маҳаллий халқ орасида катта обрўга эга бўлди.\nШуниси борки,матбуотнинг қудратли кучга эгалигига қаттиқ ишонч ҳосил қилган маҳаллий зиёлиларни энди газета чиқаришдан тўхтатиб бўлмасди: миллий уйғониш содир бўлганди. “Тараққий” газетаси ҳукумат томонидан ёпилгач, 1906 йилнинг сентябрида Мунавварқори “Хуршид” газетасини чиқаришга муваффақ бўлди. Бу маҳаллий зиёлиларимиз томонидан чиқарилган иккинчи газета эди.\n“Хуршид” газетаси ҳам, ундан кейин чиққан “Шуҳрат”, “Осиё”, “Тужжор” газеталари ҳам тез орада ҳукумат томонидан ёпилади.\nМиллий матбуотимизнинг илк қалдирғочлари — “Тараққий” ва унга маслакдош бўлган газеталар маърифат орқали миллатни уйғонишга, тараққиётга ундадилар. Гарчи улар фаолияти қисқа фурсатда тўхтатилган бўлса-да, маҳаллий аҳоли вакиллари газета чиқариш малакасини эгаллаб, матбуотнинг кучли мафкуравий қурол эканига, бу борада қатъий ва изчил ҳаракат қилиш лозимлигига қатъий ишонч ҳосил қилдилар. Бу эса миллий журналистикамиз ривожида катта аҳамиятга эга бўлди.\n“Тараққий” газетаси миллий матбуотимизнинг илк нашри ҳамда Ватанимиз равнақи, миллатимиз бахти йўлида курашганларнинг илк минбари бўлгани учун ҳам ушбу нашр биринчи сони чиққан санани нишонласак, қутласак арзийди.\n— Демак, ўзбек матбуоти босиб ўтган бир асрли тарихий тараққиёт йўли осон кечмаган. Сизнинг “Ўзбекистон журналистикаси тарихи” китобингизда ўша даврдаги тўсиқ ва таъқиқлар батафсил ёритилган. Тарихнинг таҳликали, оғир шароитида таъқибу тазйиқлар остида фаолият юритган зиёлилар, фидойи матбуотчилар, журналистлар, уларнинг фаолияти ҳақида қисқача маълумот берсангиз.\n— Дарҳақиқат, миллий нашрлар юзага келган кунданоқ уларнинг йўлига тўсиқ қўйилди. Жумладан, “Тараққий”нинг илк сонлари чиқиши ҳамоно “Туркистон вилоятининг газети” унга қарши чиқди. Бу эса, мустабидлар билан озодлик курашига отланган маҳаллий аҳоли вакиллари орасидаги муросасиз ҳаракатни акс эттирувчи мафкуравий тўқнашув эди. “Туркистон вилоятининг газети” муҳаррири Н.Остроумов бу курашда маҳаллий аҳолининг айрим вакилларини ишга солди, газетасида танқидий мақолалар бериб, Мунавварқорига, умуман, “тараққий”чиларга қарши айрим уламо, мударрис, талабаларни, халқни гиж-гижлади. Ушбу газетада “Бир мулла” ёки “Бир муллавачча”, “Бир мадрасада истиқомат қилгувчи” кабилар тилидан ўндан ортиқ мақола “Тараққий” ва унинг муҳаррири Исмоил Обидийга қарши эълон қилинди. Натижада, 21 августда “Тараққий” газетаси муҳарририятига полициячилар бостириб киришиб, газетанинг тайёрланаётган навбатдаги сони мусодара этилди, муҳаррир И.Обидий қамоққа олинди. Кейинги чиққан нашрлар муҳаррирлари Мунавварқори, Абдулла Авлоний ёки 1913-1914 йилларда газеталар чоп этган Маҳмудхўжа Беҳбудий, Убайдулла Асадуллахўжаев сингари муҳаррирлар ва улар билан бирга фаолият юритган журналистлар ҳам тазйиқу таъқиблар остида фаолият юритишган. Шўро ҳукумати даврида журналистлик фаолияти билан шуғулланган зиёлилар ҳаёти ҳам енгил кечмади. 1920 йилларда уларга қўйилган айрим айблар кейинчалик қатағон даврида “иш берди”. Умуман олганда, матбуотимизнинг бир асрлик тарихини миллатимизнинг асл фарзандлари чеккан заҳмату фидойиликлар, орзу-армонлар кўзгуси, дейиш мумкин.\n– Сиз кўп йиллар журналист кадрлар тайёрлашдек масъулиятли жараёнда фаоллик кўрсатиб, талабаларга миллий матбуотимиз тарихидан сабоқ чиқариб олиш, замонавий журналистиканинг илғор тамойилларини ўргатишда кўмаклашиб келяпсиз. Айтингчи, бугунги ўзбек журналистикасини унинг ўтмиши билан қиёслаганда қандай хулосаларга келасиз? Ўзбек журналистикаси ривожини таъминлашда матбуот, умуман, оммавий ахборот воситалари, уларнинг ходимлари олдидаги айни пайтда долзарб бўлиб турган вазифалар нималардан иборат?\n— Ўзбекистон Республикаси давлат мустақиллигини қўлга киритгач, ижтимоий ҳаётнинг бошқа соҳалари қатори оммавий ахборот воситаларига муносабат тубдан ўзгарди. Журналистикага эътибор янада кучайди. Янги, жамият манфаатларини акс эттирадиган оммавий ахборот воситалари тизими юзага келди. Уларнинг сони мисли кўрилмаган даражада ошди. Нодавлат, мустақил, тармоқ, реклама йўсинидаги студиялар, газета ва журналлар юзага келди.\nМуҳими, ижодкорнинг қадр-қиммати ошди. Эркин фикрлаш ва фикр айтиш учун йўл очилди. Журналист дунёқараши ўзгарди. Дунёда бўлаётган воқеалардан хабардор, хорижий тилларни яхши биладиган, компютер технологиялари билан қуролланган журналистларнинг янги авлоди вояга етди.\nАхборот глобаллашуви жадаллашган ва ахборот коммуникациялари фавқулодда шитоб билан ривожланиб бораётган бугунги кунда журналист олдига қўйиладиган вазифалар давр билан ҳамқадам бўлишни ва янада кенг миқёсли, тезкор ҳаракатни тақозо этмоқда. Бугун журналистларимиз олдида юртимизда кечаётган ислоҳотлар жараёни ҳақида халқимизни кенг хабардор қилиш, даврнинг муҳим ўзгариш ва янгиланишларини кўрсатиб бериш, дунёда содир бўлаётган воқеаларга тез ва холис муносабат билдириш, ёш авлоднинг онгию қалбини ёт таъсирлардан асраш каби долзарб вазифалар турибди.\nЮртбошимиз таъкидлаганидек, “…сиёсат ҳақида гапирганда сиёсатчи, иқтисодиёт ҳақида гапирганда иқтисодчи бўлиб фикр юритишни, маънавият ва маърифат ҳақида маърифатчи, ҳаётий-фалсафий муаммолар хусусида файласуф бўлиб баҳсга киришишни – мана шундай юксак қобилият ва маҳоратга эга бўлишни ҳаётнинг ўзи журналистларимиз олдига энг муҳим вазифа қилиб қўймоқда”.\nЎйлайманки, боболаримиз орзу қилган бугунги давр фарзандлари ҳам ўз аждодларига муносиб бўлиб, Ватан ва халқ олдидаги бурчларини оғишмасдан адо этишади.\nНилуфар Намозова суҳбатлашди.\n← Аввалги Аввалги “Инсон севгани билан биргадир”…\nКейинги → Кейинги: Кун ҳикмати 2: Лев Толстой мақтанчоқ, олчоқлар ҳақида


Юксалишнинг янги уфқлари\nЖума, 14 Май 2021\nИстиқлол йилларида мамлакатимизда Президентимиз раҳнамолигида темир йўл инфратузилмасини ривожлантириш, транспорт йўлакларини кенгайтиришга алоҳида эътибор қаратилмоқда. Тармоқда йирик инвестиция дастурлари доирасида кўплаб лойиҳалар рўёбга чиқарилаяпти.\nҲозирги кунгача “Ўзбекистон темир йўллари” компанияси томонидан электрлаштирилган линияларнинг умумий узунлиги 1500 километрдан ошгани ана шундан далолат беради. Ушбу жараён бугунги кунда ҳам изчил давом эттирилаётгани диққатга сазовор. Хусусан, “Мароқанд — Қарши” ҳамда “Қарши — Термиз” участкаларидаги йўллар замон талаблари даражасида электрлаштирилмоқда. Бошқача айтганда, Президентимизнинг 2013 йилда мамлакатни ижтимоий-иқтисодий ривожлантириш якунлари ва 2014 йилга мўлжалланган иқтисодий дастурнинг энг муҳим устувор йўналишларига бағишланган Вазирлар Маҳкамаси мажлисидаги маърузасида алоҳида таъкидланганидек, йўл-транспорт ва коммуникация инфратузилмасини жадал ривожлантириш ҳамда технологик жиҳатдан модернизациялаш бўйича фаол инвестиция сиёсати муваффақиятли амалга оширилаяпти.\nМаълумки, узунлиги 140 километр бўлган “Мароқанд — Қарши” участкасини электрлаштириш ишлари бундан икки йил аввал бошланган эди. Осиё тараққиёт банкининг имтиёзли кредити ва компания маблағлари ҳисобидан ҳаётга татбиқ этилаётган бу лойиҳа темир йўлни электрлаштириш баробарида, линияга халқаро андозаларга мос алоқа ва коммуникация технологияларини жалб қилиш, замонавий иншоотларни барпо этишни ҳам назарда тутади. Ҳозиргача мазкур участкада темир йўлчилар томонидан 1448,5 минг куб метр тупроқ ишлари бажарилиб, 3788 та устун пойдевори, 3788 та темир-бетон устун, 1200 дан ортиқ консол ва 111 металл конструкция ўрнатилди. Бунда, албатта, компания тасарруфидаги қурилиш ташкилотларининг уч юз нафарга яқин тажрибали мутахассислари ва элликдан ортиқ қудратли техникалари жалб этилиб, объектларга Маҳаллийлаштириш дастури асосида ўзимизда тайёрланган темир-бетон маҳсулотлари ва консолларнинг пешма-пеш етказиб берилаётгани қўл келмоқда. Ваҳолонки, илгари бундай қурилиш ашёлари хориждан келтириларди.\nШу кунларда участканинг “Гумбаз”, “Улус”, “Жом”, “Айритом”, “Алотун”, “Нигуз”, “Қашқадарё” станциялари ва улар оралиғидаги масофаларда қурилиш-монтаж ҳамда алоқа тармоқларини улаш ишлари жадал олиб борилмоқда.\n325 километрлик “Қарши — Термиз” участкасида эса электрлаштириш жараёни Япония ҳукуматининг “Тараққиётга расмий ёрдам” дастури доирасида амалга оширилмоқда. Аҳамиятли томони, бу лойиҳа келгусида миллий темир йўл тизимининг муҳим бўлаги ҳисобланган “Тошгузар — Бойсун — Қумқўрғон” темир йўл линиясини тўлиқ электрлаштириш имконини беради.\nҲисоб-китобларга кўра, лойиҳа тўлиқ амалга оширилгач, линияда поездлар нафақат ишончли ва хавфсиз ҳаракатланади, балки юк ва йўловчи ташиш ҳажми ҳам янада ортади. Юк ташиш вақти 1,2 соатга, йўловчиларни манзилга етказиш муддати 40 дақиқага қисқаради. Темир йўлнинг поездларни ўтказиш қуввати эса 35 фоиз ошади.\nМухтасар айтганда, бугунги кунда мамлакатимиз темир йўл тизимида амалга оширилаётган изчил ислоҳотлар иқтисодиётимиз салоҳиятини юксалтириш билан бирга, унинг халқаро майдондаги нуфузи ва халқимизнинг турмуш фаровонлигини оширишга хизмат қилмоқда.\nЖамшид ХОЛОВ, «Ўзбекистон темир йўллари» ДАТК\nАхборот хизмати мутахассиси.\nМазкур рукндаги бошқа мақолалар: « Замонавий дизайн, юқори сифат\tБитирувчининг лойиҳаси »


ОЛЕГ ТЮЛЬКИН: «САМАРҚАНД АҲЛИ ОЛИЙ ЛИГАНИ СОҒИНГАН ЭДИ»\n«Динамо» - «Шўртан» (3:0) учрашувидан сўнг, «Динамо» бош мураббийи Олег Тюлькин журналистлар саволларига жавоб қайтарди.\n- Самарқанддаги ажойиб футбол атмосферасида мухлисларга ажойиб байрамни тортиқ эта олганимиздан жуда хурсандман. Йигитларимизни Бекободдаги ўйинни унутиб, «Шўртан»га қарши пухта тайёргарлашга интилдик. Жамоадаги ҳар бир футболчи бугун ўз ишини аъло даражада бажарди. Йигитлар жуда ҳамжиҳатлик билан тўп суриб, ғалабага эришишди. Мухлисларнинг тинмай қўллаб-қувватлашлари остида тўп суриб, йирик ҳисобда ғалабага эришиш жуда ёқимли. Футболчиларимиз минглаб ишқибозлар кўз олдида босимда тўп сурган бўлишсада, майдонда борларини кўрсатишди.\n- Дастлабки ўйиндан таассуротларингиз қандай?\n- Биласизми, бугунги футбол байрамида мухлисларимиз кайфиятини кўтаришимиз шарт эди. Маъсулиятни тушунган ҳолда мақсадимизга эришдик деб ўйлайман. Самарқанд аҳли бир йил Биринчи Лигада тўп суриб, Олий Лигани соғиниб қолганлигини бугун кўрдик. Футбол мана шундай мухлислар билан гўзалдир. Ўйин адолатли натижа билан тугади.\n- Жамоанинг асосини 20-23 ёшли йигитлар ташкил этишмоқда. Уларни ўйинларга тайёрлаш қийин бўлса керак?\n- «Динамо» бу йил ёшларга ишонч билдирмоқда ва бу йўлда мураббийлар штаби футболчиларга имконият беришга интилмоқда. Бизда иқтидорли йигитлар жуда кўп. Уларга шу йўсинда имкон бериб, камол топиши учун қўллаб-қувватласак Самарқанд футболи янада янги марраларни эгаллаши мумкин бўлади.\n- Кейинги ўйинда Тошкентда «Пахтакор»га қарши баҳс осон бўлмайди…\n- Биз учун ҳар бир ўйин битта синов ва катта тажриба бўлади. Ҳозир пешқадам бўлсакда, жамоанинг ҳозирги таркиби тўлиқ йиғилганлигига ҳали бир ой бўлмади. Аммо таркибда танлаган ҳар бир футболчи биринчи навбатда ўзини кўрсатишни, меҳнат қилишни истайдиган йигитлардир. Ўйинга иштиёқ жуда кучли. «Пахтакор»га қарши баҳсда ҳам йигитлар мухлисларни қувонтириш учун майдонда борларини беришади, курашишади.\nЎқилди (марта): 1950. Киритилган сана: 2017-03-10 00:00:00.


UzPFL :: Биринчи лига. Шарқ минтақаси. “Рубин” пешқадам\nБиринчи лига. Шарқ минтақаси. “Рубин” пешқадам\nОгоҳлантиришлар: Муҳаммаджон Хусанов, 57 – Акрамжон Бахритдинов, 10, Абдулазиз Нишонбоев, 55,\nПро лига. 12-тур учрашувлари расмийлари\nCoca-Cola Суперлига. 11-тур учрашувлари бошланиш вақтлари\n“Андижон” 11-турни мезбон сифатида Олмалиқда ўтказади


Тўрткўлдаги “Ҳоким ва ёшлар” учрашувида хорижлик ўқувчилар ҳокимга таклиф билдиришди- Kruz.uz\nТўрткўлдаги “Ҳоким ва ёшлар” учрашувида хорижлик ўқувчилар ҳокимга таклиф билдиришди\n23:47, 01.12.2018 1596 0 Ёшлар иттифоқи\nТўрткўл туманида Ўзбекистон Республикаси Конституциясининг 26 йиллиги муносабати билан “Ўзбекистон ёшлари - янги замон бунёдкорлари!” шиори остида ёшлар фестивали ташкил қилинди. Фестивал доирасида “Ҳоким ва ёшлар” учрашуви ўтказилди.\nУчрашувда Тўрткўл туман ҳокими Бабаджанов Янгабой Аминович, Ёшлар иттифоқи Тўрткўл туман Кенгаши, туманда фаолият юритаётган ёш тадбиркорлар, касб-ҳунар коллежи битирувчи ёшлари, тумандаги иқтидорли ўқувчи ёшлар, тижорат банклари туман филиаллари раҳбарлари, мутасадди ташкилотлар вакилларидан иборат 250 нафар қатнашувчилар иштирок қилишди.\nУчрашувни Тўрткўл туман ҳокими Янгабой Аминович очиб бериб, ёшларни Ўзбекистон Республикаси Конституциясининг 26 йиллиги билан самимий муборакбод этди.\n“Ҳоким ва ёшлар” учрашувида тўрткўллик ёшлар бир неча саволлар ва таклифларни айтиб ўтишди.\nЖумладан, туман тиббиёт коллежида Туркманистондан келиб таҳсил олаётган ёшлар туман ҳокимига Тошкент шаҳридаги "Ашхабот" боғига саёоҳат ташкил қилишни таклиф қилди.\nБундан ташқари тумандаги ижодкор ёшлар Тўрткўлда "Ёш ижодкорлар маркази"ни очишни таклиф қилишди. Туман ҳокими бунга жавобан 2019 йилда туманда "Ёшлар маркази" қурилиши ва унинг ёнида тўрткўллик ижодкор ёшлар учун "Ёш ижодкорлар маркази" ташкил қилинишини айтиб ўтди.\nТиббиёт коллежида таҳсил олаётган хорижлик ўқувчиларнинг талаблари ҳам туман ҳокими Янгабой Аминович томонидан қўллаб қувватланди.\nТўрткўл“Ҳоким ва ёшлар”\n18:39, 15.04.2020 3909\nEuronews 1001 ноч Қораўзак тумани ҳокими “Обод қишлоқ” тадбиркорлик Ақча кўл Ойимхон Шомуродова мактабгача таълим муассасаси китобхон фонтан\n11:10, 23.05.2020 730


Энди “Бентли”да тамадди қилиш мумкин - Carzone.Uz\nЭнди “Бентли”да тамадди қилиш мумкин\nBentley компаниянинг автомобилларни ҳашаматли қилиб ясатувчи Mulliner ательеси Bentayga йўлтанламаси юкхонасига ўрнатиладиган саёҳат анжомлари тўпламини тайёрлади.\nАнжомлар тўплами силлиқ чарм сирилган салмоқли металл сандиқчалардан ташкил топган. Кронштейн ёрдамида юкхона бўлмасига ўрнатилади. У бўлмага тўлиқ эгаллайди, деса бўлади. Бирида Linley маркали чинни идишлар тайёр туради. Иккинчиси ихчамгина музлатгич бўлиб, унда турли ичимликлар сақлаш мумкин. Учинчисида салфетка ва кашмири дастурхон хизматга мунтазир.\nЎйлаганингиздек, “Бентли”да овқатланиш арзонга тушмайди. Саёҳат анжомлари тўплами 27,5 минг доллар туради. Ҳа, бу пулга Англияда VW Golf GTI хэтчбекини харид қилиш мумкин. Бу тўплам Bentayga асос версияси нархининг ўндан бирига тенглигини ҳам айтиб ўтсак бўлади.\nBentleyнинг нозиктаъб эгасини ортиқча уринтирмаслик учун Британиянинг Daylesford органик маҳсулотлар фермаси анжомлар тўпламига атаб тансиқ меню тузди. У ошқовоқ, олма, бекон, қизартириб қовурилган писта, соус, гречкали салат, қўзиқоринлар, қовурилган қовоқча, кекс, қалампир, малина ва бодомли печенье, шоколадли ширинлик ва яна бир талай иштаҳаочар емишлардан иборат.\nИштаҳангиз очилиб кетдими? Овқатланиш вақти бўлди 😉


"Пахтакор": Ёшлар жамоаларидан ғалабалар » Скачать музыку бесплатно новинки музыки 2016-2017\n"Пахтакор": Ёшлар жамоаларидан ғалабалар\nКомментариев: 0 Просмотров: 245 Дата: 7-02-2016, 09:10 Мавсумга тайёргарлик кўраётган ёшлар жамоаларимиз назорат ўйинларида зафар қучишди. Биринчи лигада қатнашадиган "Пахтакор-2" "Локомотив" ёшларини 3:0 ҳисобида мағлубиятга учратди. Голлар Тошмирзаев ва Сидоров томонидан (2 марта) урилди. Навбатдаги ўйин 13 февраль куни "Локомотив БФК"га қарши ўтказилади. Ёшлар лигасида иштирок этувчи Илҳом Мўминжонов шогирдлари "Оқ-тепа"дан 5:2 ҳисобида устун келишди. Толипов, Хурсанов, Алижонов, Иброҳимов ва Абдуллаев тўпларга муаллифлик қилишди. Кейинги баҳсни ёшларимиз 13 февралда "Локомотив" ёшлар жамоаси билан ўтказади. - деб хабар бермоқда Stadion.uz нашри.


Ўзил ЖЧ-2018нинг илк баҳсида Германияга ёрдам беролмаслиги мумкин\n7 июнь, 2018, 08:40\nГермания терма жамоаси ярим ҳимоячиси Месут Ўзил Австрияга (2:1) қарши ўтказилган ўртоқлик баҳсидан сўнг тиззасида оғриқ ҳис қила бошлаган.\nБерилган маълумотларга кўра 29 ёшли футболчи тўрт кундан буён жамоа машғулотларида иштирок этмаяпти. Ўзил белидаги жароҳати сабаб ҳозирча тренажёрда якка тартибда шуғулланмоқда. Аммо, уни тиззаси ҳам безовта қилмоқда.\nBild нашри тарқатган хабарга кўра “Арсенал” футболчиси 8 июнь куни Саудия Арабистонига қарши ўтказиладиган ўртоқлик учрашувида майдонга туша олмайди. Ўзил шунингдек 17 июнь куни Мексикага қарши ЖЧ-2018нинг илк баҳсида иштирок эта олмаслиги ҳам мумкин.


ФСБ қўлга олган "террорчилар" орасида ўзбекистонликлар бор\n9 май куни Москвада портлаш уюштирмоқчи бўлганликда айбланаётган бир гуруҳ шахс устиган тергов ишлари бошланди. Қўлга олинганларни аллақачон “террорчи”га чиқарган ФСБ Россия ва Ўзбекистон фуқаролари “Туркистон Исломий партияси” томонидан Москвада портлаш уюштиришга жўнатилганини айтмоқда.\nРоссияда навбатдаги “террорчилар гуруҳи” фош этилди\nРоссия Федерал хавфсизлик хизмати (ФСБ) Москва вилоятининг Митишчи туманида “халқаро террорчилик бандитлар гуруҳи” фош этилганини хабар қилди. Қўлга олинган гуруҳ аъзолари 9 май – Ғалаба кунида Москвада портлаш уюштиришга тайёргарлик кўргани иддао қилинмоқда.\nФСБнинг Аксилтеррор қўмитаси расмий вакили Алексей Приваловнинг журналистларга тарқатган маълумотномасида “ваҳҳобийлар тўдаси” раҳбари 43 ёшли Юлай Давлетбаев ҳам қўлга олингани, қолган “террорчилар” 20 май куни махсус амалиёт давомида отиб ўлдирилгани билдирилган.\nАлексей Привалов махсус амалиёт давомида оғир яраланган бошқирдистонлик 52 яшар Роберт Амирханов, Митишчида қўлга олинган 43 ёшли Юлай Давлетбаевлар “афғон-покистон чегарасида жойлашган Вазиристонда "Туркистон Исломий партияси" таркибида мафкуравий тайёргарлик ўтгани, миналаштириш, қўлбола портлатиш мосламаларини ясашни ўрганган, НАТО коалицияси қўшинларига қарши жангларда иштирок этган”ини маълум қилди.\n- Хорижда 3 йиллик тайёргарликдан кейин, жанггарилар “Туркистон Исломий партияси” раҳбарлари буйруғи асосида яширинча Россия Федерациясига қайтиб келди ва бу ерда террорчилик ҳужумларига тайёргарлик кўрди. Улар Орехово-Зуевода квартиралардан бирида жойлашиб олди. ФСБнинг ўз вақтида ва тезкор олиб борган амалиёти натижасида иккита жанггари йўқ қилинди. Улардан бири – Амирханов, тириклайин қўлга олинди. Квартирада портлаш мосламалари қисмлари, “шаҳидлар камарлари” ва бошқалар аниқланди,- деди ФСБ расмийси Алексей Привалов.\nФСБга кўра, Роберт Амирханов қўлга олинганидан кейин “жиноий гуруҳ раҳбари” Юлай Давлетбаевнинг яширинган жойини оператив ходимларга маълум қилган ва у ҳам ўтган пайшанба куни қўлга олинган.\nАлексей Привалов Москвада 9 май куни қатор портлашларни уюштиришга тайёргарлик кўрганларга алоқадорликда гумонланган “бир гуруҳ ўзбекистонликлар” ҳам ушланганини айтади:\n- ФСБнинг муваффақиятли махсус амалиёти натижасида бандитларнинг Ўзбекистон фуқаролари бўлган бошқа шериклари аниқланди. Улар “Туркистон Исломий партияси” террорчилик ташкилотининг фаоллари бўлгани ва ҳибс этилган жиноятчиларнинг ҳатти-ҳаракатини бошқариб тургани аниқланди,- деди қўлга олинган ўзбекистонликлар исмларини ошкор этишни истамаган ФСБнинг Аксилтеррор қўмитаси ходими Алексей Привалов.\nРоссия Жиноят Кодексининг 4та моддаси асосида бандитизм, террорчилик ҳуружини тайёрлаганлик, қурол-яроқларни ноқонуний савдоси ва ишлаб чиқаришда айбланаётган Амирханов ва Давлетбаевлар Лефортово туман суди қарори билан 1,5 ойга ҳибсга олинди.\nБироқ Алексей Привалов қўлга олинганлар устидан суд бошланмасдан нима сабабдан улар “жиноятчи, бандит, террорчи”га чиқарилгани ҳақида лом-мим демади.\nЧеченистонлик сиёсатшунос Руслан Мартагов Аксилтеррор қўмитаси тарқатган маълумотларга эҳтиёткорлик билан ёндошиш кераклигини гапиради. У Россия ҳуқуқ-тартибот идоралари вақти-вақти билан “террорчиликка қарши курашда катта ютуқларга эришаётганини” намойиш этиш одати борлигини эслатади.\n- Биринчидан, улар нимани режалаштирганини билмаймиз. Маълумотлар фақат ФСБчилар сўзларига таяниб тарқатилмоқда. Шимолий Кавказда олиб борилаётган амалиётлар тўғрисида ҳосил бўлган тасаввур ФСБнинг бундай баёнотларига шубҳа билан қарашга мажбур этмоқда. Аслини олганда, Россияда террорчиликка қарши кураш олиб борилмаётир – Шимолий Кавказдан тортиб мамлакатимизнинг бошқа ҳудудларига террорчилик ғоялари тарқаб бораётганига гувоҳ бўлаяпмиз,- дейди Озодликка сиёсатшунос.\nРуслан Мартагов ФСБ ва бошқа ҳуқуқ муҳофазаси идоралари сўнгги йилларда олиб бораётган амалиётларнинг аксари “сиёсий буюртма” асосида амалга оширилаётганини ҳам қўшимча қилди.\nФСБнинг кўрсатмаларига таяниб Россия оммавий ахборот воситаларида “Москвада портлаш уюштиришга уринган террорчилар гуруҳи” ушлангани тўғрисида хабар такрор ва такрор қайтарилди.\nКўплаб телеканаллар ва маҳаллий газета-журналларда “террорчилар” ҳатто “ТУРКМАНИСТОН Исломий партияси” буйруғига кўра, ҳаракат қилгани айтилди.\nЕкатеринбургнинг “JustMedia” газетаси шу йилнинг март ойида “27 ёшли Қирғизистон фуқароси Россия Федерацияси ҳудудида таъқиқланган “Туркманистон Исломий партияси” ғоялари тарғиботи учун” ушлангани ва “Қирғизистон Республикасига депортация қилиниши”ни ёзган бўлса, “5 канал” журналистлари:\n- Москвада террор ҳужумини буюрганлар қўлга олинмади: улар Покистон шимоли-шарқида жойлашган Вазиристондадир. Айнан шу ерда “ТУРКМАНИСТОН Исломий партияси” террорчилари штаби жойлашган,- дея хабар қилди телеканал бошловчиси.\nМарказий-осиёлик сиёсий қочқинлар жамияти раҳбари Баҳром Ҳамроев Озодликка Россия Федерал хавфсизлик хизмати олиб бораётган сиёсат мусулмонлар қаршилигини авж олдирмоқда, дейди.\n- Россия хавфсизлик ташкилотларида бирор маротаба “биз хато қилдик” ёки “улар жиноятчи эмас экан” деган гап тарихида бўлмаган. Аммо оммани алдашга қаратилган материалларни тарқатишда ФСБ биринчи ўринда туради! Мусулмонларни тутиб, уриб, чўнтагига пистолет, уйига граната ташлаш – бу сиёсат эмас, бу жиноят! Бу сиёсатни олиб бораётган давлатнинг эса келажаги йўқ! деди ҳуқуқ фаоли Баҳром Ҳамроев.\nАйни пайтда, оммавий ахборот воситаларида “Туркистон Исломий партияси”га алоқадорликда гумонланаётган шахслар борасида қўшимча маълумотлар оммавий ахборот воситаларида пайдо бўлди. Маълум бўлишича, Юлай Давлетбаев Уфа Санъат академиясини валторна мутахассислиги бўйича муваффақиятли битирган, бироқ кейинчалик тадбиркорликка берилиб кетган: у Москвада таксичилик қилиб кун кечириб юрган.\nУнинг шериги деб айтилаётган Роберт Амирханов эса 1986 йилда Чернобил атом электрстанцияси портлашини бартараф этишда иштирок этган шахс: қарамоғида хотини ва норасида қизчаси бор.\nРоссия ФСБси ҳозирда биргина Бошқирдистондан 50 яқин фуқаро халқаро террорчилик ташкилотларида фаолият юратаётгани тўғрисида маълумотга эга эканини айтмоқда.\nЎтган йил декабрида ФСБ директори Александр Бортников биргина 2012 йил давомида у бошқараётган ташкилот “Россияда 92 теракт олдини олгани”ни очиқлади. Унинг сўзларига кўра, бир йилда мамлакатда 600 га яқин террорчи ва уларнинг шериклари ушланган.\nФСБ, шунингдек, охирги йилларда Россияда террорчилик ҳуружлари сони камайгани кузатилаётгани тўғрисида ҳам ҳисобот берди: 2010 йилда террорчи гуруҳлар томонидан 779 та жиноят содир этилган бўлса, 2011 йилга келиб бу кўрсаткич 365 ни кўрсатгани айтилди.\n2013 йилнинг 1 март куни Москва ИИБси ва Россия ФСБси ҳамкорлигида “Туркистон Исломий партияси” ташкилотининг “Москвадаги гуруҳи раҳбарларидан бири” - Абдуҳофиз Холмуродов қўлга олингани тўғрисида Озодлик олдин ҳам хабар берган эди.


Бироқ сўнгги 15 — 20 йил ичида дунё бўйича уларнинг сони кескин камайиб, атиги беш фоизигина сақланиб қолинган.\nСайғоқлар чўл шароитига мослашган бўлса-да, жаҳоннинг саноқли давлатларида муқим қўним топган. Жумладан, Ўзбекистоннинг Устюрт кенгликларида табиий шароитда яшамоқда. Республикамиз “Қизил китоб”ига киритилган бу жониворлар Оролбўйи минтақаси экотизимининг ажралмас қисми, таъбир жоиз бўлса, биологик мувозанатнинг муҳим кўрсаткичи ҳисобланади. Унинг камайиб кетиши эса ҳудуд ўсимлик ва ҳайвонот дунёсига салбий таъсир кўрсатиши мумкин. Шу маънода, 1991 йилда “Сайгачий” буюртмахонаси ташкил этилиб, бу ерда сайғоқлар ва Устюрт ясси тоғи фаунаси алоҳида муҳофаза остига олингани айни муддао бўлди.\nШу ўринда айтиш жоизки, ушбу буюртмахона фаолиятини такомиллаштириш, ишлар самарадорлигини ошириш давлатимизнинг доимий эътиборида турибди. Вазирлар Маҳкамасининг 2013 йил 27 майдаги “2013 — 2017 йилларда Ўзбекистон Республикасида атроф-муҳит муҳофазаси бўйича ҳаракатлар дастури тўғрисида”ги қарори бу борада олиб борилаётган ишлар кўламини янада кенгайтириш имконини берди. Унга мувофиқ, Ўзбекистон Республикаси Табиатни муҳофаза қилиш давлат қўмитаси томонидан ҳаётга татбиқ этилаётган лойиҳалар оқ қуйруқларнинг табиий шароитда кўпайиш имконини янада кенгайтиришга хизмат қилаётгани билан аҳамиятлидир.\n“Ўзбекистон нефть-газ соҳасига биохилмахилликни сақлаш тамойилларини интеграциялаш” лойиҳаси шулардан бири бўлиб, у қўмита ва Глобал экологик жамғарма кўмагида БМТ Тараққиёт дастури томонидан амалга оширилаяпти.\n— 2010 — 2015 йилларга мўлжалланган мазкур лойиҳадан кўзланган асосий вазифалардан бири йўқолиб кетиш эҳтимоли остида турган сайғоқлар хавфсизлигини таъминлашдир, — дейди лойиҳа раҳбари Халилулла Шеримбетов. — Шундан келиб чиқиб, “Сайгачий” буюртмахонаси қўриқлаш статуси юқори бўлган миллий миқёсда қайта ташкил қилиниб, ўзининг ер майдони, бошқариш органи, молиялаштириш манбаи ва браконьерликка йўл қўймаслик учун инспекторлардан иборат штатига эга бўлаяпти. Ҳозирги пайтда буюртмахонанинг моддий-техника базасини ташкил қилиш бўйича барча чора кўрилмоқда, жойларда кенг тушунтириш ишлари олиб борилаяпти. Шунингдек, биохилмахилликни асраш масаласига бағишланган тегишли нашрлар чоп этилиши баробарида, табиатни муҳофаза қилиш тизими ва нефть-газ соҳаси ходимлари учун семинар-тренинглар ўтказилаётир. Бу каби саъй-ҳаракатлар, албатта, ўз самарасини беради, жониворлар сони секин-асталик билан барқарорлашиб боришини таъминлайди.\nСайғоқнинг ўзига хослиги шундаки, у филникига ўхшаш, аммо калта хартумга эга. Пода-пода бўлиб яшаб, ўсимликлар, чўл яримбуталари билан озиқланади. Мутахассисларнинг фикрича, сайғоқлар камайиб кетишининг кўплаб омиллари бор. Яйловларнинг қисқариши, кўчиб ўтиш йўлларида сунъий тўсиқлар ўрнатилиши, юқумли касалликлар эпидемияси ана шулар жумласидандир. Бироқ асосий сабаб сифатида браконьерликнинг авж олгани айтилмоқда.\nГап шундаки, бу чўл жониворлари, асосан, қимматбаҳо шохлари учун овланмоқда. Оқибатда уларнинг сони шунчалик камайиб кетдики, бутунлай йўқ бўлиб кетиш эҳтимоли ҳам бор. Ўзбекистонда эса қисқариб бораётган кенжа тур таснифига киритилган.\n— Лойиҳа доирасида экспедиция уюштирилиб, нафақат буюртмахона ҳудуди, балки Устюрт ясси тоғининг биохилмахиллиги ва унга таъсир кўрсатаётган ташқи омиллар бўйича дастлабки маълумотлар тўпланди, — дейди Халилулла Шеримбетов. — Шу асосда буюртмахона ҳудудида сайғоқ ва бошқа камёб жониворларнинг эмин-эркин кўпайиши учун мўлжалланган олтита махсус участка ҳамда иккита ҳимоя ҳудуди ташкил этилаяпти.\nТабиатни муҳофаза қилиш давлат қўмитаси мутахассисларининг айтишича, юртимизда биологик ранг-баранглик таъминланишида қарийб бир миллион гектар майдонни эгаллайдиган “Сайгачий” буюртмахонасининг алоҳида ўрни бор. Сабаби, бу ерда “Қизил китоб”га киритилган ўсимликларнинг 4 тури, ҳайвонларнинг эса 25 тури (шундан 15 тури қушлар) учрайди. Ҳаётга татбиқ этилаётган бу каби лойиҳалар эса бошқа камёб турларнинг ҳам кўпайишига қулай табиий муҳит яратишга хизмат қилиши, шубҳасиз.\nМазкур рукндаги бошқа мақолалар: « Ноёб қушлар макони\tҲаётбахш неъматлар макони »


Пашинян учинчи бор Арманистон Бош вазири этиб тайинланди | Qalampir.uz\nПашинян учинчи бор Арманистон Бош вазири этиб тайинланди\nОлам\t02 Август 2021 19:54 3023\nБугун, 2 август куни Арманистон Президенти Армен Саркисян Никол Пашинянни республика Бош вазири этиб тайинлаш ҳақидаги фармонга имзо чекди.\nПашинян номзоди “Фуқаролик шартномаси” фракцияси томонидан илгари сурилган. Конституцияга мувофиқ, Арманистон ҳукумати Бош вазир тайинланганидан кейин 15 кун ичида тузилади.\nЖорий йилнинг 17 июль куни Арманистон Конституциявий суди 20 июнь куни бўлиб ўтган навбатдан ташқари парламент сайловлари натижаларини тан олди, унда мамлакатнинг амалдаги Бош вазири Пашинян партияси ғалаба қозонди.\n27 июнь куни Миллий Сайлов Комиссияси муддатидан олдин ўтказилган парламент сайловларининг якуний натижаларини эълон қилди, унга кўра Пашинян партияси 53,91 фоиз овоз билан ғалаба қозонди.\nАрманистоннинг экс-президенти Роберт Кочарян блоки эса 21,04 фоиз овоз тўплаган. Учинчи ўринни Арманистоннинг собиқ Президенти Серж Саргсяннинг блоки 5,23 фоиз овоз билан эгаллаган, у парламентга кириш учун 7 фоизлик тўсиқдан ўтиши керак эди. Таниқли тадбиркор Гагик Царукяннинг “Обод Арманистон” партияси 3,96 фоиз овоз тўплаган. Ушбу партия учун ўтиш чегараси беш фоизни ташкил этган.\nМаълумот учун, Никол Пашинян 2018 йил 8 май куни Арманистон Бош вазири этиб сайланганди. 2018 йил 16 октябрда эса истеъфога чиққан. Бироқ бу расмиятчилик учун амалга оширилди. Шу орқали мамлакат парламенти тарқатиб юборилди ва 2018 йил 9 декабрь куни муддатидан олдин сайловлар ўтказилди. Унда Пашиняннинг “Менинг қадамим” блоки ғалаба қозонди. 2019 йил 14 январда у яна Бош вазир этиб тайинланди.\n04 Июль 13:26 83127\n04 Июль 16:52 56893\n05 Июль 18:02 55476\n04 Июль 22:12 48262


ИШОНЧ МАСЪУЛИЯТИ - Ўзбекистон овози газетаси\nЎзХДП «Истиқбол» ёшлар қаноти Навоий вилоят бўлими томонидан ёшларнинг ижтимоий-сиёсий фаоллигини оширишга бағишланган амалий семинар ташкил этилди. Унда маҳаллий Кенгашлар депутатлари, партия фаоллари ва қанот аъзолари иштирок этди.\n— Бугун давр ёшлардан ижтимоий-сиёсий фаоллик, теран дунёқараш, янгича ташаббуслар кутилмоқда, — дейди ёшлар қаноти вилоят бўлими етакчиси Феруза Дониёрова. — Ўсиб келаётган ёш авлодда бу каби тушунчаларни шакллантиришга ҳисса қўшиш «Истиқбол» ёшлар қаноти олдидаги асосий вазифадир. Тенгдошларимизни ўйлантираётган муаммоларни ўрганиш ва бу борада ҳаётий таклифлар билан чиқиш фаолиятимизнинг асосий йўналиши ҳисобланади.\nТадбирда бу борада ёшлар фаоллигини янада ошириш масалалари муҳокама этилди.\nСеминарда ёшлар қаноти фаолиятини кучайтириш, депутатлик гуруҳлари ва ҳудудий партия ташкилотлари билан ҳамкорлигини кенгайтириш бўйича таклиф-мулоҳазалар билдирилди.\n«Истиқбол» ёшлар қаноти Қашқадарё вилоят, Қамаши туман бўлими, Маънавият тарғибот маркази ҳамда «Камолот» ёшлар ижтимоий ҳаракати ҳамкорликда Қамаши туман тиббиёт бирлашмасида ўтказган давра суҳбати шу мавзуга бағишланди. Унда партия фаоллари, қанот аъзолари ҳамда ҳамкор ташкилотлар вакиллари иштирок этди.\nДавра суҳбатида ёшларни маънавий ва мафкуравий таҳдидлардан асраш, уларда ватанпарварлик, юртга садоқат, аждодларга ҳурмат туйғусини шакллантириш, шу йўл орқали ёт ғояларга қарши мафкуравий иммунитетни мустаҳкамлаш масалалари хусусида фикр алмашилди.\nЁшларнинг сиёсий-ҳуқуқий билимини ошириш, маънавиятини юксалтириш борасида партиямиз дастурида белгиланган вазифаларни самарали амалга оширишда қанот олдида турган вазифалар муҳокама этилди. Бу борадаги ишларни янада такомиллаштириш юзасидан таклифлар билдирилди.\n«Истиқбол» ёшлар қаноти Қашқадарё вилоят бўлими етакчиси.


РЕСПУБЛИКА ИШЧИ ГУРУҲИ ЎЗ ИШИНИ СИРДАРЁ ВИЛОЯТИНИНГ ҚОЛГАН ТУМАНЛАРИДА ДАВОМ ЭТТИРМОҚДА – Сирдарё вилояти касаба уюшмалари ташкилотлари бирлашмаси Кенгаши\n05.02.2020 11.02.2020 sirdaryo\nЎзбекистон Республикаси Президенти топшириғига биноан хотин-қизларнинг муаммоларини ўрганиш ва ҳал этиш, уларни моддий ва маънавий қўллаб-қувватлашга қаратилган чора-тадбирларни амалга ошириш мақсадида Касаба уюшмалари Федерацияси раиси Қудратилла Рафиков раҳбарлигида тузилган Республика Ишчи гуруҳи 2019 йилнинг 4 февралидан бошлаб Сирдарё вилоятининг барча туманларидаги хотин-қизларнинг ижтимоий-иқтисодий ва маиший шароитларини ўрганишга киришди.\nШу мақсадда ўз таркибига Касаба уюшмалари Федерацияси, Хотин-қизлар қўмитаси, Маҳаллалар кенгаши, “Оила” илмий-амалий тадқиқот маркази, Маънавият ва маърифат маркази вакилларини қамраб олган мазкур Ишчи гуруҳи эндиликда вилоятнинг Боёвут, Гулистон, Мирзаобод, Оқолтин, Сардоба, Сайхунобод, Сирдарё, Ховос туманлари ҳамда Гулистон, Ширин, Янгиер шаҳарларидаги маҳалла фуқаролар йиғинларида истиқомат қилаётган оилаларда бўлиб, хотин-қизлар билан дилдан суҳбат ва мулоқотлар асносида уларни қийнаётган муаммоларни ўрганмоқдалар. Ишчи гуруҳи вакиллари ҳар бир туман ва шаҳардаги секторлар кесимида иш олиб бормоқдалар.\nЭндиликда ҳар бир секторга бириктирилган Республика ишчи гуруҳи вакиллари Ўзбекистон касаба уюшмалари Федерацияси умумий раҳбарлигида хонадонма хонадон юриб, мавжуд муаммоларни бирма бир аниқлайдилар. Шу билан бирга, оилани мустаҳкамлаш, фарзандлар таълим-тарбияси бўйича тегишли тавсияларни берадилар. Бундан кўзланган асосий мақсад – ҳақиқий ёрдамга муҳтож хотин-қизларни аниқлаш ҳамда уларга кўрсатилаётган ёрдамларнинг манзилли бўлишини таъминлашдир.\nЎрганишлар жараёнида хотин-қизларнинг нафақат ижтимоий-иқтисодий аҳволи ва маиший шароитлари, балки оиладаги келишмовчиликлар ва уларнинг сабаблари, ажримлар ва уларнинг сабаблари ҳам ўрганилади. Аниқланган муаммолар ва келишмовчиликларни бартараф этиш бўйича таклифлар ишлаб чиқилиб, тегишли чора-тадбирлар амалга оширилади.\nИшчи гуруҳи вакиллари томонидан аниқланган ва жойида ҳал этилиши мумкин бўлган муаммолар туман ҳокимлиги ва бошқа мутасадди ташкилотлар билан биргаликда бартараф этилиши ташкиллаштирилади. Бартараф этилиши муайян муддатни талаб этадиган муаммолар ечими бўйича тегишлича туман, вилоят ва республика миқёсидаги манзилли дастурлар лойиҳалари шакллантирилади.\n– оғир турмуш шароитидаги хотин-қизлар (кам таъминланган оилалар, ногиронлиги бор, уй-жойга муҳтожлар кабилар)нинг муаммоларини бартараф этиш;\n– хотин-қизларнинг бандлигини таъминлаш, улар ўртасидаги тадбиркорликни ривожлантириш;\n– хотин-қизлар ўртасида жиноятчиликнинг олдини олиш;\n– оилавий муаммоларини бартараф этиш;\n– оилавий қадриятларни мустаҳкамлаш йўналишлари бўйича ишлаб чиқилади.\nҲИСОБАТ САЙЛОВ ЎТКАЗИЛДИ →\n04.08.2017 sirdaryo ТОШКЕНТГА САЁҲАТ ТАШКИЛ ЭТИЛДИ ТОШКЕНТГА САЁҲАТ ТАШКИЛ ЭТИЛДИda fikr bildirishni o'chirish\nНАФОСАТЛИ, ЧАҚҚОН, МАЛОҲАТЛИ\n02.01.2017 sirdaryo НАФОСАТЛИ, ЧАҚҚОН, МАЛОҲАТЛИda fikr bildirishni o'chirish


Сирдарёда куйдирги юққан 9 бемор соғайди\n27 ноябр 2020, Тошкент вақти: 11:37\nКуйдирги ташҳиси қўйилган 9 одамга бу касаллик қорамол гўштидан юққани аниқланди.\nСирдарё вилоятининг Ховос туманида куйдирги (Сибирская язва) касаллигида гумон қилиниб, шифохонага ётқизилган 35 одамнинг 9 нафарига касаллик юққани аниқланди. Ховос шифохонасидан олинган сўнгги маълумотга кўра, касалланган қорамол гўштидан заҳарланган тўққиз бемор ҳозирга келиб тўла соғайган.\nХовос туман юқумли касалликлар шифохонасидан 29 июль куни олинган маълумотга кўра, ўтган ойда куйдирги касали юққан деган тахмин билан шифохонага ётқизилган 35 одамдан 9 нафарига куйдирги ташҳиси қўйилган ва ҳозирга келиб уларнинг ҳаммаси соғайган.\n"Жами 35 киши куйдиргида гумонланиб, шифхонага ётқизилди. Уларнинг тўққизтасида куйдирги аниқланди. Бу беморлар учун 22-форма тўлдирилиб, лаборатория текшируви ўтказилганидан сўнг 9 беморга қуйдирги ташҳиси қўйилди. Қолган 26 беморда куйдирги аниқланмади. Уларга заҳарланиш, жароҳатланиш графаси бўйича, "ифлосланган яра" ташҳиси қўйилди. Куйдирги юққан 9 бемор ва қолган 26 беморнинг ҳаммаси даволаниб, шифохонадан чиқарилди. Улар тўла соғайгач, уйларига рухсат берилди", деди Ховос шифохонасидаги манба.\nКуйдирги юққан 9 бемор ва ушбу касалликда гумонланиб шифохонада даволаниб чиққан 26 кишининг барчаси Ховоснинг Ҳусниобод қишлоғидан.\nСирдарё вилоят санитария-эпидемология станциясидан олинган маълумотга кўра, 35 киши куйдирги билан касалланган қорамол гўштидан заҳарланиб, 24-25 июнь кунлари шифохонага тушган.\nҲуснободдаги Озодлик манбасига кўра, 23 июнь куни куйдиргига чалинган қорамолни сўйиш жараёнида иштирок этган қассоб, унинг ёрдамчилари ва бу мол гўштини сотиб олган, яъни мол қони теккан жами 35 киши воқеа эртасига шифохона ётқизилган.\nХовос туманининг санитария-эпидемиология станциясидан олинган маълумотга кўра, куйдирги юққан мол гўштини истеъмол қилган кишиларда касаллик белгилари кузатилмаган.\nХовос туман ҳокимлигидан олинган маълумотга кўра, воқеадан сўнг тумандаги барча гўшт сотадиган дўконлар тўла назоратга олиниб, қорамоллар қатъий текширувдан ўтгачгина сўйишга рухсат берилмоқда.\nЎзбекистонда чорва моллари қони ва гўштидан заҳарланиш ҳолатлари учраб туради.\nЖорий йилнинг 26 июнидан бошлаб Самарқанд вилоятидаги Ургут туманининг Вағашти қишлоғида яшовчи саккиз одам касал қўйларни сўйиши натижасида касалланиб, шифохонага ётқизилган эди. Ургутдан олинган сўнгги маълумотга кўра, саккиз кишида куйдирги касали аниқланмаган, ҳозирда беморлар соғайиб, шифохонадан чиққан.\nРеспублика давлат санитария эпидемиология назорат марказидан олинган маълумотга кўра, жорий йилда Ховосдан бошқа жойда куйдирги касаллиги аниқланмаган. Марказнинг билдиришича, сўнгги олти ой давомида мамлакатдаги 14 миллион қорамол куйдирги касаллигига қарши эмланган.\n2012 йилнинг июнида Қашқадарё вилоятининг Қамаши туманида тўрт киши куйдирги ташхиси билан касалхонага ётқизилган эди. Бу беморлар ҳам мол сўяётганда касалликни юқтирган эди.


Сурияда ҳалок бўлган «Су-25» самолёти учувчисига Россия қаҳрамони унвони берилди\nСурияда ҳалок бўлган «Су-25» самолёти учувчисига...\n07.02.2018 17:20 0 372\nСурияда уриб туширилган «Су-25» самолёти.\nРоссия президенти Владимир Путин Сурияда ҳалок бўлган учувчи, майор Роман Филиповга Россия қаҳрамони унвонини бериш ҳақидаги фармонни имзолади. Бу ҳақида Кремль матбуот хизмати маълум қилган.\nФилипов «қаҳрамонлиги, баҳодирлиги, ўз ҳарбий бурчига содиқлиги учун» мукофотланди дейилади хабарда. Маълумки, жорий йилнинг 3 февраль куни Идлиб зонасида (Сурия мухолифатига қарашли) самолёт жангарилар ҳужумига учраган, Филипов самолётдан сакрашга улгурган, бироқ террорчилар билан жангда ҳалок бўлган.\nМайорнинг жасади Россия ҳарбий разведкачилари ва турк аскарларининг саъй-ҳаракатлари натижасида русларга қайтарилган. Марҳумнинг дафн маросими 8 февраль куни Воронеж шаҳрида бўлиб ўтади. Марҳумнинг оиласи, бир нафар фарзанди бор.\nРоссия ҳарбий-космик кучлари раҳбари Сергей Суровкин Филиповнинг ўлимини «жуда катта йўқотиш» деб атади ва унинг яқинларига ҳамдардлик билдирди.\n«Майор Филипов бошқа ҳарбий хизматчиларимиз каби ҳақиқий ватанпарвардир. Унинг жасорати Россия ҳарбий авиацияси ва армияси тарихидан муносиб жой олади», — деган Суровкин.\nКалининград кўчаларидан бирига марҳумнинг номи берилади.\nРоссия Сурия «Су-25»\nХориж 27/05, 22:39\nСурияда россиялик ҳарбийлар ҳалок бўлди


Ўзбекистон Республикаси Ички ишлар вазирлиги делегацияси Интерпол Бош Ассамблеясининг 87-сессиясида иштирок этди\nЖорий йилнинг 18-21 ноябрь кунлари Ўзбекистон Республикаси Ички ишлар вазирининг биринчи ўринбосари, генерал-майор Д.Назармухамедов бошчилигидаги делегация Бирлашган Араб Амирликларининг Дубай шаҳрида бўлиб ўтган Интерпол Бош Ассамблеясининг 87-сессиясида қатнашди.\nТадбирда Интерполга аъзо давлатлардан ташриф буюрган 1000 дан ортиқ делегатлар ҳамда полиция органларининг 85 нафар турли даражадаги раҳбарлари иштирок этди.\nУнда Жиноят қидирув полициясининг халқаро ташкилоти (Интерпол)нинг Бош котиби Юрген Шток сўзга чиқиб, турли таҳдидлар ва хавфлар мавжуд бўлган ҳозирги пайтда мазкур ташкилотнинг ўрни тобора ортиб бораётганини айтиб ўтди.\nШубҳасиз, Бош Ассамблея сессиясининг кун тартибига қўйилган асосий масалалардан бири Интерпол Ижроия қўмитасига, Президент лавозимига сайловларни ўтказиш бўлди.\nУшбу лавозимга Корея Республикаси ва Россия Федерациясидан номзодлар кўрсатилиб, овоз бериш натижаларига кўра Корея Республикаси вакили Ким Чон Ян Интерпол Ижроия қўмитаси Президенти этиб сайланди.\nБош Ассамблея иштирокчилари кун тартиби лойиҳасини тасдиқлагач, тадбир ўз фаолиятини бошлади. Даставвал режалаштирилган жадвалга мувофиқ, 18 ноябрь куни Ассамблея доирасида делегациямиз раҳбари, генерал-майор Д.Назармухамедов билан Бирлашган Араб Амирликлари Ички ишлар вазири, шайх Саиф бин Зайед Ал Нахайан олий ҳазратлари ўртасида икки томонлама учрашув бўлиб ўтди. Учрашув давомида Ал Нахайан Ўзбекистон Республикаси Бирлашган Араб Амирликлари учун дўст ва қардош мамлакатлар эканини алоҳида таъкидлаб ўтди.\nТадбир чоғида Ўзбекистон Республикаси Ички ишлар вазирининг биринчи ўринбосари, генерал-майор Д.Назармухамедов республика ИИВ томонидан давлатларимиз ички ишлар органлари ўртасидаги тўғридан-тўғри ҳамкорлик асоси сифатида Ўзбекистон Республикаси ИИВ ва Бирлашган Араб Амирликлари ИИВ ўртасидаги ҳамжиҳатлик тўғрисидаги Меморандум лойиҳаси тайёрланиб, шайх Ал Нахайан томонидан маъқуллангандан сўнг, Бирлашган Араб Амирликлари ИИВ Протокол хизмати раҳбари Саид Ал Найимига топширилганини қайд этди. Учрашув якунига кўра, томонлар ҳамкорлик борасида бир қатор келишувларни қабул қилишди.\nШу куни делегацияси аъзолари Бирлашган Араб Амирликлари ИИВ Бош инспектори, генерал-майор Аҳмад Носир ал-Раиси билан учрашди. Бирлашган Араб Амирликлари делегацияси раҳбари Интерпол Ижроия қўмитаси сайловларида унинг номзодини қўллаб-қувватлагани учун Ўзбекистон ИИВга миннатдорлик билдирди ҳамда Интерпол Ижроия қўмитасидаги фаолияти давомида Ўзбекистоннинг барча таклифлари ва келгусидаги ташаббусларини қўллаб-қувватлашини билдирди. Ўз ўрнида, Д.Назармухамедов жиноятчиликка қарши курашиш ва шахсларни қидиришда мамлакатнинг ички ишлар органлари томонидан кўрсатилаётган кўмак учун ташаккур билдирди.\nТаъкидлаш жоизки, делегациямиз аъзолари бир қатор яқин ҳамда узоқ хориж мамлакатларидаги ҳамкасблари билан учрашиб, ўзаро ишчан ва самарали музокаралар олиб боришди. Шунингдек, Ўзбекистон делегацияси ташаббуси ва таклифи билан Интерпол Бош котиби Юрген Шток билан икки томонлама учрашув ташкил этилди.\nИнтерпол Бош котиби давлатимиз делегацияси аъзоларини Интерполнинг бир қатор тадбирларини, жумладан, семинар ва тренингларни ўтказишга оид ташаббусларини қўллаб-қувватлагани учун миннатдорлик билдирди. Суҳбат давомида томонлар Интерпол олдида турган долзарб вазифаларни муҳокама қилинди.\nТадбир кун тартибига кўра, делегация раҳбари Туркия ИИВ делегацияси раҳбари Ички ишлар вазирининг ўринбосари Мехмет Эрсой билан ҳам учрашди. Дўстона ва ўзаро ишонч руҳида ўтган суҳбат жараёнида томонлар терроризм ва экстремизм, одам савдоси ва ноқонуний миграцияга қарши курашишда ахборот алмашинуви, уюшган жиноятчилик ва гиёҳвандликка қарши курашиш ҳамда қидирув фаолияти соҳасида томонларнинг ўзаро ҳамкорлиги ва уни такомиллаштириш масалаларини муҳокама қилдилар.\nРежага асосан, Малайзия Қироллик полицияси бош комиссари Тан Сри Дато’Сри Мухаммад Фузи Бин Харун билан Ўзбекистон делегацияси раҳбари ўртасида икки томонлама учрашув ўтказилди. Учрашувда Д.Назармухамедов Малайзия полицияси билан ҳамкорлик масалалари янги поғонага кўтарилганини қайд этди. Ҳар икки мамлакат делегация раҳбарлари келажакдаги ҳамкорликни юқори даражага кўтариш, ўзаро маълумот алмашиш, жиноятчиликка қарши курашиш йўналишида тажрибалари билан ўртоқлашиш масалаларида келишиб олдилар.\nАссамблея доирасида режага кўра, Д.Назармухамедов Афғонистон Ислом Республикаси Ички ишлар вазирининг хавфсизлик масалалари бўйича катта ўринбосари, генерал Ахтар Мохаммад Ибрахими билан ҳам учрашди. Учрашувда Ўзбекистон делегацияси раҳбари томонидан кейинги йилларда ўзбек-афғон ҳамкорлик муносабатлари сезиларли даражада ўзгаргани қайд этилди.\nЎзбекистон Республикаси Марказий Осиё минтақасидаги барча давлатлар билан қўшничилик муносабатларини ривожлантиришга, шу жумладан, Афғонистонда тинчликни ҳар томонлама қўллаб-қувватлашга устувор ташқи сиёсий масала сифатида қараши билдирилди.\nЎзбекистон Республикаси ИИВ делегациясининг Интерпол Бош Ассамблеясининг 87-сессиясидаги иштироки якуни, шунингдек, ўтказилган икки томонлама учрашув ва музокаралар натижасига кўра зарур тавсиялар ишлаб чиқилди ва бир қатор амалий таклифлар киритилди.


Миссия уддаланмади. Ўзбекистон Тошкентда Кореяни жаҳон чемпионатига кузатди\nЖЧ–2018 турнирига саралаш босқичи сўнгги – 10-турида Ўзбекистон терма жамоаси Жанубий Кореяни енга олмади.\nУчрашувда ҳисоб очилмади. Бу дуранг эса жанубий кореяликларга жаҳон чемпионати учун тўғридан-тўғри йўлланмани тақдим этди.\nПараллел кечган учрашувда Эрон Сурия билан дуранг ўйнади - 2:2.\nНатижада гуруҳда Жанубий Корея очколари сонини 15тага етказиб, иккинчи ўринни эгаллади.\nБу дуранглардан кейин Сурия ва Ўзбекистон ҳисобидаги очколар сони 13тадан. Аммо тўплар нисбатига кўра Сурия учинчи ўринда ва бу жамоа плей-офф босқичида қатнашади.\nОгоҳлантиришлар: Азиз Ҳайдаров(38), Анзур Исмоилов (71), Егор Кримец (84) – Жунг Ву Юнг (36)


26 апрель, 2017, 21:25\nЎз олдига юксак мақсадларни қўйган "Манчестер Юнайтед" ёзда ҳужумчи чизиғини сезиларли даражада кучайтиришга қарор қилди.\nЖамоанинг бугунги кундаги етакчи тўпурари Златан Иброҳимовичнинг оғир жароҳат туфайли узоқ муддатга сафдан чиққани ва Уэйн Руни ишончни оқламаётгани боис Жозе Моуриньо ёзда Манчестерга "Торино" ва "Атлетико" тўпурарлари - Андреа Белотти ва Антуан Гризманни олиб келади.\nҲар икки футболчининг трансфер нархи 100 миллион еврони ташкил қилади. Гризманн анчадан буён "Манчестер Юнайтед"га ўтишни кўзлаб юрипти. Манчестерликлар Белоттининг трансферини Маттео Дармианни "Торино"га жўнатиш орқали енгиллаштирмоқчи.\nЖорий мавсумда Белотти 27 та, Гризманн 25 та гол урди.


Чақалоққа оид ҳукмлар (39): Мория ва Иброҳимнинг қиссасидан фойдалар (2)\nBy Зубайр Исмоил on 11/22/2021 БОЛА ТАРБИЯСИ МАҚОЛАЛАР ЧАҚАЛОҚҚА ОИД ҲУКМЛАР\n18. Ёш болага жаноза ўқиш.\nАбу Умар деди: «Расулуллоҳ саллаллоҳу алайҳи ва саллам Иброҳимга жаноза ўқидилар ва (намозда) тўрт бор такбир айтдилар. Жумҳур уламолар айтган гап ва тўғри фикр шудир.\nШунингдек, Шаъбий бундай деган: “Набий саллаллоҳу алайҳи ва салламнинг ўғиллари Иброҳим ўн олти ойлигида вафот этди. Расулуллоҳ саллаллоҳу алайҳи ва саллам унга жаноза ўқидилар”.\nИбн Исҳоқ Абдуллоҳ ибн Абу Бакрдан, у Амра бинти Абдураҳмондан, у Ойшадан ривоят қилади: “Расулуллоҳ саллаллоҳу алайҳи ва саллам ўғиллари Иброҳимни дафн этдилар, унга жаноза ўқимадилар”».\nАбу Умар (ибн Абдулбар) айтади: «Бироқ бу гап тўғри эмас. Чунки жумҳур уламоларнинг барчалари туғилган бола учун жаноза ўқилишига ижмо-иттифоқ қилганлар, буни салафлар ва уларнинг издошларидан келган кўплаб нақллар ва улар қилиб келган амаллар орқали қабул қилиб олганлар. Самура ибн Жундубдан бошқа бирор киши бундан бошқа фикрда бўлганини билмайман».\nЯна бундай дейди: «Ойшадан ривоят қилинган ҳадис маъноси эҳтимол бундайдир: Расулуллоҳ саллаллоҳу алайҳи ва саллам фарзандларига жамоат билан биргаликда жаноза ўқимаганлар, балки бу ишни асҳобларига буюрганлар, ўзлари унга ҳозир бўлмаганлар. Шундай дейилса, уламоларнинг бу масалада айтган сўзларига зид келмайди. Қолаверса, ҳадис маъноси энг лойиқ суратда тушунилган бўлади». Иқтибос тугади.\nБошқа бир олим бундай деган: «Расулуллоҳ саллаллоҳу алайҳи ва саллам қуёш тутилиши ва унга оид намоз билан машғул бўлиб, жанозага қатнаша олмадилар. Чунки ўғиллари вафот этган ўша кун қуёш тутилган, у зот эса кусуф намози билан банд эдилар. Одамлар: “Иброҳим вафот этганига қуёш тутилди”, дейишди. Шунда Набий саллаллоҳу алайҳи ва саллам кусуф намози хутбасини қилдилар ва хутба асносида: “Дарҳақиқат, қуёш ва ой Аллоҳнинг оятларидандир. Улар бировнинг ўлими ёки туғилгани учун тутилмайди. Бироқ Аллоҳ у иккиси билан бандаларини қўрқитади”, дедилар».\nАбу Довуд «Сунан»да айтади: «Ёш болага жаноза ўқиш боби». Кейин Муҳаммад ибн Исҳоқ тарафидан ривоят қилинган Ойша разияллоҳу анҳонинг ушбу ҳадисини келтиради: «Набий саллаллоҳу алайҳи ва салламнинг ўғиллари Иброҳим ўн саккиз ойлигида вафот этди. Набий саллаллоҳу алайҳи ва саллам унга жаноза ўқимадилар».\nКейин шу бобда Баҳийдан ривоят қилинган қуйидаги ҳадисни келтиради: «Набий саллаллоҳу алайҳи ва салламнинг ўғиллари Иброҳим вафот этганида Расулуллоҳ саллаллоҳу алайҳи ва саллам унга «мақоид»да жаноза ўқидилар».\nБу ҳадис мурсалдир. Баҳий – Мусъаб ибн Зубайрниг мавлоси Абу Муҳаммад Абдуллоҳ ибн Ясор. У тобеий бўлган.\nКейин Ато ибн Абу Рабоҳдан қуйидагича ривоят қилади: «Расулуллоҳ саллаллоҳу алайҳи ва саллам ўғиллари Иброҳимга жаноза ўқидилар. Ўшанда у етмиш кунлик эди».\nБу ҳадис ҳам мурсалдир. Афтидан, ровий янглишган. Боланинг ёши қанча бўлгани Аллоҳга маълум.\nБайҳақий айтади: «Мазкур ривоятлар мурсал бўлса-да, мавсул (санади туташ) ҳадисга ўхшайди ва улар бир-бирини қувватлайди. Дарҳақиқат, Расулуллоҳ саллаллоҳу алайҳи ва саллам ўғиллари Иброҳимга жаноза ўқиганлари саҳиҳ ҳадисларда исботини топган. Бу ривоятлар у зот ўғилларига жаноза ўқимагани айтилган нариги ривоятлардан авлороқдир».\nБайҳақий «мавсул ҳадис» деганда Баро ибн Озибдан ривоят қилинган ушбу ҳадисга ишора қилган: «Расулуллоҳ саллаллоҳу алайҳи ва саллам ўғиллари Иброҳимга жаноза ўқидилар. Иброҳим ўн олти ойлигида вафот этган эди. У зот айтдилар: “Жаннатда унинг эмиш муддатини охирига етказадиган эмизувчиси бор. У (Иброҳим) сиддиқдир”».\nБу ҳадис саҳиҳ эмас. Чунки у Жобир ал-Жуъфий ривоят қилган ҳадислардандир. Жобирнинг ҳадиси ҳужжатликка ярамайди. Бироқ бу ҳадис Баҳий, Ато ва Шаъбийдан ривоят қилинган мурсал ҳадислар билан қўшилиб, бир-бирини қувватлайди.\nБаъзи одамлар бундай дейди: «Шаҳидлар шаҳид бўлганликлари боис жанозадан беҳожат бўлганлари каби Иброҳим ҳам Расулуллоҳ саллаллоҳу алайҳи ва салламнинг ўғиллари бўлгани учун жанозадан беҳожат бўлди, шу боис у зот Иброҳимга жаноза ўқимадилар».\nБу гап жуда хато ва илмдан ўта олис гапдир. Чунки Аллоҳ таоло пайғамбарлар ва сиддиқларга ҳам жаноза ўқилишини жорий этди. Дарҳақиқат, саҳобалар Расулуллоҳ саллаллоҳу алайҳи ва салламга жаноза ўқиганлар. Урушда жон берган шаҳидга жаноза ўқилмаслигининг сабабига келсак, жаноза маййит ювилгандан кейин ўқилади, шаҳид эса ювилмайди.\n «Ал-истийъоб», 1/58. Шунингдек, ҳадисни Ибн Абу Шайба (3/379, «Дор ал-қибла» нашрида: 7/467), Абдураззоқ (3/532) ва Ибн Саъд («Табақот», 1/140) ривоят қилган, Байҳақий (4/9) ҳадис санадини Расулуллоҳ саллаллоҳу алайҳи ва салламгача етказган.\n Яъни Ҳофиз Ибн Абдулбардан нақл қилинган иқтибос тугади.\n Бухорий (2/536) ва Муслим (901-ҳадис) ривояти.\n «Сунани Абу Довуд», 10/469-470. Ҳадисни Имом Аҳмад ҳам (6/267) ривоят қилган.\n «Мақоид» – Усмон разияллоҳу анҳунинг Мадинадаги ҳовлиси ёнидаги дўконлар. «У масжид яқинида зарурат юзасидан ўтириш ва таҳорат олиш учун ажратилган жой» ҳам дейилган. Қаранг: Фаттаний. «Мажмаъ биҳор ал-анвор», 4/306.\n Абу Довуд аввалги манбада (10/471), шунингдек, «Маросил» китобида (431-рақамли ҳадис) ва Байҳақий «Сунан»да (4/9) ривоят қилган.\n Санадининг охирида тобеиндан кейинги ровий (яъни саҳобий) тушиб қолган, яъни тобеин Расулуллоҳ саллаллоҳу алайҳи ва салламдан ривоят қилган ҳадисга «мурсал ҳадис» дейилади ва у заиф саналади. (Тарж.)\n Аввалги манба, 10/471.\n Қаранг: Байҳақий. «Ас-сунан ал-кубро», 4/9.\n Имом Аҳмад «Муснад»да (4/289, «Ар-рисола» нашрида эса: 30/456 ва 520), Ибн Саъд «Табақот»да (1/141), Абу Яъло (1696) ва Абдураззоқ (14013) ривоят қилган. Ҳайсамий «Мажмаъ»да (9/162) айтади: «Санадида Жобир ал-Жуъфий бор, у заиф ровийдир. Бироқ ҳадисни ундан Шуъба ривоят қилган. Шуъба ундан ёлғонни ривоят қилмайди. Баронинг ҳадисидан бошқа ҳадисда саҳиҳ йўл билан келган».\nAvvalgi maqolaМуслима аёлнинг дастури (11): Намоз аҳкомлари\nKeyingi maqola Ҳидоя шарҳи | 299 | Қўлни кесиш тартиби (2) | Шайх Содиқ Самарқандий


Жамоатчилик кенгаши Тошкентдаги ҳимояга муҳтож объектлар рўйхатини тузди — Sof.uz\n5.03.2019 01:10 Ўзбекистон\nТошкент ҳокимияти ҳузуридаги жамоатчилик кенгаши фаоллари пойтахтдаги тарихий қиёфасини сақлаб қолган ва ҳимояга муҳтож 100 та бино ва объект рўйхатини тузди.\n«Кенгаш фаоллари Тошкент аҳолиси учун қадрли бўлган ва сайёҳлар эътиборини тортадиган, ўзига хос тарихий қиёфасини сақлаб қолган шаҳарнинг 100 биносининг илк рўйхатини тузди. Улар тезкорлик билан ўрганиб чиқилиши ҳамда бино номлари (ҳали рўйхатга киритилмаган) Ўзбекистон Республикаси маданий мерос объектлари сифатида Давлат кадастрига киритилишига умид билдирамиз», — дейилади жамоатчилик кенгаши баёнотида.\nРўйхатга, жумладан, архитектуравий ва тарихий аҳамиятга эга Тошкент курантлари, «Туркистон» саройи яқинида Анҳор устидан ўтган кўприк, Тошкент давлат ўзбек тили ва адабиёти университети (собиқ Педагогика институти), Тошкент фотосуратчилар уйи, Республика байналмилал маданият маркази, Марказий телеграф, Адлия, Соғлиқни сақлаш вазирликлари бинолари, қатор турар-жойлар ўрин олган.\n«Шаҳар тарихи ҳамда маданиятини ўзида акс этган тарих, анъана ва қадриятларни ифодаловчи меъморий ёдгорликларнинг изсиз йўқотилиши Тошкент шаҳрининг энг оғриқли муаммоларидан биридир, — дейилади баёнотда. — Шаҳар Жамоатчилик кенгаши Ўзбекистон Республикасининг „Маданий мерос объектларини муҳофаза қилиш ва улардан фойдаланиш“ қонунига мувофиқ, Маданият вазирлиги ва шаҳар ҳокимлигини меъморий ёдгорликлар ва шаҳарнинг тарихий қиёфасини сақлаб қолишга чорлайди ҳамда зарур чора-тадбирларни қўллашга чақиради».\nЖамоатчилик кенгаши фуқаролардан кейинги авлод учун ўзига хос қадрият ҳисобланган меъморий иншоотлар, тарихий биноларнинг манзили, улар ҳақидаги маълумотларни тақдим этишни сўради.\nШаҳар аҳолиси ва меҳмонларидан буларни тасдиқловчи ҳужжатлар ва фотосуратлар, манбаларни келтириш сўралди.\nМанбаларни ўрганиб чиқиш учун махсус комиссия тузилиб, у объектларнинг қонунчилик мезонлари ва тартибига мувофиқлигини ўрганади.\n«Тўлиқ рўйхат тузиш орқали биз сиз билан Тошкентимиз тарихини сақлаб қолишга ўзимизнинг муносиб ҳиссамизни қўшишимиз мумкин», — дея қайд этилади баёнотда.\nпойтахт Жамоатчилик назорати\n16.02.2019 16:36 4733 Ўзбекистон\n30 июнь куни Тошкентдаги иккита кўча ёпилади\n29.06.2018 14:15 3201 Ўзбекистон\n14.02.2018 13:33 2876 Ўзбекистон


“Унинг аҳволи оғир”: Гулнора Каримованинг адвокати унинг саломатлиги ҳақида маълумот берди » Новости Узбекистана сегодня: nuz.uz\nНовости Узбекистана → ҲОДИСА → “Унинг аҳволи оғир”: Гулнора Каримованинг адвокати унинг саломатлиги ҳақида маълумот берди\n19-06-2019 08:37 0 762 Рейтинг1 Чоп этиш\nЖеневадаги Mangeat Attorneys at Law адвокатлик идораси эгаси ва раҳбари Грегуар Манжа яна Тошкентга келгани ва мижози Ўзбекистон Республикасининг Биринчи Президенти Ислом Каримовнинг тўнғич қизи Гулнора Каримова билан учрашиш учун Зангиотадаги колонияга боргани ҳақида хабар берган эдик.\nГрегуар Манжа Гулнора Каримова билан учрашган. Адвокат мижозининг аҳволи ёмонлигини айтиб, Ўзбекистон Ҳукуматига бир савол билан мурожаат қилган.\n“Зангиотадан қайтяпман. Мижозим ёмон аҳволда. Қон босими юқори. Оёғи тўла боғланган. Ҳеч қандай тиббий муолажа йўқ. Бир неча марта ҳушини йўқотди. Ҳукуматга асосий саволим: Зангиота, нега ва қачонгача?”, деган Грегуар Манжа Twitter`даги саҳифасида.\nАдвокат мижозининг ўзбошимчалик билан ушлаб турилишини тўхтатишга чақирган.\nШвейцариялик адвокат аввалги ташрифидан кейин мижозига тиббий ёрдам кўрсатилмаётгани ва унга руҳий босим ўтказилаётгани ҳақида маълум қилганди. Аммо Ўзбекистон Республикаси Бош прокуратураси ушбу хабарларни рад қилиб, Гулнора Каримованинг аҳволи қониқарли эканини таъкидлаганди.


Аллоҳ сенга қиз берса | ТАФАККУР МАСКАНИ\nBy Қобилжон Атаханов Last updated Июн 28, 2020\nШукр килгин aкажон,\nАллоҳ сенга қиз берса.\nҲафа бўлма опажон,\n“Дада” эмас, дер “Дадажон”.\nЧой ичарсан қўлидан,\nҚилгин яхши тарбия,\nЎргат намоз ибодат.\nСажда қил, қилгин тоқат,\nЎсса бўлиб солиха,\nМисли Ойша, Фотима,\nТопшир солих қўлига,\nДерлар: оша охир кун,\nЕтмай қолса савобинг,\nБераркан ажрин қизинг,\nБермаса не қилардинг,\nТирноққа зор ўтардинг.\nКўп исёнкор бўлмагин,\nҲамиша хушкайфият Сизга ҳамрох бўлсин!\nУшбу веб-сайт маъмури ҳамда оддий бир инсон сифатида Сизга ва оилангизга Аллоҳдан, сиҳат-саломатлик, тинчлик ва ҳотирижамлик, бахтли ҳаёт кечириш ҳамда бошлаган эзгу ишларингизда омад насиб этишини чин дилдан тилаб Қобилжон Атаханов\nP.S. Эътиборингизга тақдим этилаётган шеърларга муносабат билдириб, ўз шарҳингизни ёзиб қолдирсангиз бағоят ҳурсанд бўламан ва олдиндан ўз миннатдорчилигимни изҳор қиламан! Сизга шеър манзур келган бўлса, илтимос, ижтимоий тармоқларнинг тугмаларидан бирини босиб яқинларингиз билан ўртоқлашинг!\nШеърият гулшанидан баҳра олиш истагингиз бўлса, марҳамат ушбу манзилга ташриф буюрсангиз барча тўпланган шеърлар жамланмаси билан танишиш имконига эга бўласиз.\n“УНДИРОЙИН ДЕРМИСИЗ Ё СИНДИРОЙИН ДЕРМИСИЗ?..”


25 ёшли аёл ўз ўқувчиси билан жинсий алоқа қилгани учун 10 йилга қамалди\n18:55 / 18.01.2017\n25 ёшли америкалик Александрия Вера судда 2015 йил ноябридан 13 ёшли ўқувчиси билан ишқий муносабатларда бўлганини тан олди. Ўрта синфлар ўқитувчиси бўлган Верага ҳомиладор бўлиб қолгани ҳам, ўқувчиси оиласининг қўллаб-қувватлови ҳам ёрдам бермади – у бу қилмиши учун 10 йиллик қамоқ жазосига маҳкум қилинди. Бу воқеани The Washington Post нашри сўзлаб берди.\nХьюстондаги ўрта мактабнинг 8-синф ўқитувчиси бўлган Вера 2016 йил июнда ҳибсга олинган. Унга ёш бола устидан узоқ давом этган жинсий зўравонлик қилиш айби қўйилди. Вера бу модда бўйича умрбод қамоқ жазосига маҳкум қилиниши мумкин эди, бироқ у айбига иқрор бўлгани сабабли унинг қамоқ жазоси 30 йилга қисқарган.\nВеранинг айтишича, у ёш машъуғини 2015 йилда ёзги мактабда учратиб қолган. Аёл боланинг илтифот кўрсатишларини узоқ вақт эътиборсиз қолдириб келган, бироқ кузда у билан учрашувга чиқишга рози бўлган, шундан кейин улар орасида ишқий муносабатлар юзага келган. Қизнинг айтишича, унинг оиласи бу ишқий муносабатларни маъқуллаган.\nТерговнинг таъкидлашича, Вера ўз машъуғининг оиласига ғамхўрлик қилган, уларга озиқ-овқатлар харид қилган, уларнинг қарзларини тўлаб берган ва болани отаси билан бирга уйига олиб келиб юрган. Қўшниларга эса гўёки боланинг отаси билан муносабатда экандек кўринган, болани эса укаси деб атаган. Бироқ Веранинг 6 ёшли қизи асл вазиятдан хабардор бўлган ва болани "дада" деб атаб юрган.\nТергов 2016 йил бошида мактаб директори полицияга мурожаат қилгандан кейин бошланган. Веранинг айтишича, айнан шу вақтларда у ўқувчисидан ҳомиладор бўлиб қолган. Боланинг оиласи уни қўллаб-қувватлаган, бироқ ижтимоий хизматда сўроқ қилингандан кейин ҳомилани олдириб ташлаган.\nТергов аёл узоқ вақт ён-атрофдагиларни алдаб келганини важ қилган. Судда ўқитувчи болаларга хавф солмаса-да, бу ҳукм билан жамиятга сигнал бериб, ўқитувчилар ўқувчилари билан ишқий муносабатларга киришмаслиги кераклигини кўрсатиб қўйишга қарор қилинган.\nАҚШ ўқитувчи ўқувчи ишқий муносабатлар


Тошга айланган тарих – Сармишсойга саёҳат қиламиз (фото) - Darakchi\nЖАМИЯТ 17.10.2021, 19:11\nЎзбекистон туризми. Бу сўзларни эшитишимиз билан кўз олдимизга Самарқанд, Бухоро, Хива обидалари ва зиёратгоҳлари, турли маҳаллий ҳамда ҳудудий миллий таомлар ёки замонавий шаҳарларимизнинг диққатга сазовор масканлари кўз олдимизга келади. Бироқ яна бир шундай туризм йўналиши борки, ҳақиқий завқ, адреналин ва саргузаштлари билан барчани бирдек ўзига қизиқтира олади – экстремал ва эко туризм. Мамлакатимизда бундай таасуротларга энг бой ҳудуд эса Навоий вилоятидир. 14-15 октябрь кунлари Туризм ва спорт вазирлиги, Навоий вилояти ҳокимлиги ҳамда вилоят Туризм ва спорт бош бошқармаси ҳамкорлигида оммавий ахборт воситалари учун инфо-тур ташкил этилди. Мақсад – вилоятнинг туризм потенциали ҳақида қизиқувчиларни хабардор қилиш.\nДарҳақиқат, Навоийдага ҳар бир манзилгоҳ бошқа вилоятларникига ўхшамаган, қизиқ, сирли ва мафтункор. Шу билан бирга энг тарихий, десак ҳам янглишмаган бўламиз.\nЕр юзидаги энг катта тош "санъат галереяси"\nНавоий шаҳридан 40 км.ча узоқликдаги Қоратоғ тоғининг жанубий ёнбағридаги Нурато тоғларида жойлашган Самишсой дарасига айнан шундай таъриф берилади. Сабаби узунлиги 2,5 км.га чўзилган бу дарада 10 000 га яқин тош қояларга ўйиб чизилган петроглифларни кўришингиз мумкин.\nУшбу петроглифлар илк маротаба қачон Сармишсой дарасининг қоятошларида пайдо бўлганлиги номалум. Aммо олимларнинг таъкидлашича, қадимги одамларнинг илк манзилгоҳлари палеолит даврида айнан Сармишсой дарасида пайдо бўлган (тахминан мил. авв. 300-25 минг йиллик). Буқа турларнинг энг қадимий тасвирлари эса милоддан аввалги VII-II минг йилликда яратилган. Бу ердаги сак-скиф қабилаларининг ҳаёти билан боғлиқ бўлган дастлабки темир даври (милоддан аввалги IX-II асрлар) кийик, архар, туялар, отлар ва чавандозлар тасвирлари, ов манзаралари ва маросимлари билан ифодаланади. Сармишсой табиий - археологик мажмуаси музей қўриқхонасига айлантирилган бу манзилгоҳни “тош китоб” ва “очиқ осмон остидаги тош энциклопедия” ҳам дейиш мумкин.\nШунчаки суратлар эмас\nОлимларнинг фикрича, ҳар бир петрофлифлар 1-10 кун орасида чизилган бўлиши мумкин. Бу эса барча ҳаёт ташвишларидан ортиб, бу ерлик аҳоли тошга суратлар чизишга ҳам вақт топа олганликларидан далолатдир.\nМазкур табиатни муҳофаза қилиш зонасида петроглифлардан ташқари, қадимий ғор расмлари, тошларни қайта ишлаш устахоналари, шахталар, аҳоли пунктлари, дафн этилган жойлар, тепаликларни ўз ичига олган манзиллар ҳам бор. Шунингдек, Сармишсойнинг ўсимлик ва ҳайвонот дунёси ҳам жуда ажойиб ва хилма-хилдир. Бу ерда ўсувчи 650 дан ортиқ ўсимлик турлари рўйхатга олинган. Ўрта Осиё кобраси, бургутларнинг бир нечта турлари, қора тулпор ва Қизилқум тоғ қўйлари каби ҳайвонлар Ўзбекистоннинг “Қизил китоби”га киритилган.\nСармишсойга бориш учун Навоий шаҳридан ҳар шанба ва якшанба кунлари қатнайдиган микроавтобуслар билан "Сармиш" болалар соғломлаштириш оромгоҳига келасиз. Рюкзагингизга егулик, сув ва бошқа керакли ашъёларингизни солиб, буёғига оёқда юриб борасиз. 3,5 км.ча юрсангиз, ўша сирли ва сокин дара қаршингиздан чиқади. Қояларда ўз хавфсизлигингизга эътиборли бўлинг. Яна бир илтимос, саёҳатга чиқасизми ёки зиёратга ўзингиздан атроф-муҳитга ахлат қолдирманг. Барча маданий бойликлар-у, экологиямизни келажак авлодга ўз ҳолича етказайлик. Сармишсой сизларни кутмоқда!\nСармишсой ранг-баранг Навоий экстремал ва эко туризми учун биргина мисол эди, холос. Юзлаб километрларга чўзилиб кетган қум-барханлар, саҳролар бағрида янгидан ташкил этилган чўл (сафари) туризми ҳам вилоятда яхши йўлга қўйилган. Конимех тумани марказидан 60 км узоқликда жойлашган “Camel travel” дам олиш маскани бунга биргина мисолдир. Бу ерда туя сутидан ичиб, ўтовларда тунаб, гулхан атрофида бахши ижросидаги халқ қўшиқларини тинглаш имконига эга бўласиз. Инфо-тур ташкил этилган кун мазкур манзилгоҳда германиялик саёҳлар дам олишаётганининг гувоҳи бўлдик.\nСамарқандда бир-бирига туташ бўлган хонадонларда ёнғин содир бўлди


Сотувга қўйилган масжидми ёки «савдо-маиший бино»? | Azon.uz - Ахборот-таҳлилий портал\n16:02 17.05.2019 2760\nИжтимоий тармоқларда Андижон вилояти Андижон шаҳри Дўстлик кўчаси 7-уйда жойлашган масжид биноси Ўзбекистон Республикаси Бош прокуратураси ҳузуридаги Мажбурий ижро бюроси Андижон шаҳар бўлими томонидан хатланиб, сотувга қўйилгани ҳақидаги хабар кенг муҳокама қилинмоқда.\nВазиятга ойдинлик киритиш учун «Xabar.uz» Бош прокуратура ҳузуридаги Мажбурий ижро бюроси матбуот хизмати билан боғланди.\nМИБ матбуот хизматининг «Xabar.uz»га айтишича, Андижон туманлараро иқтисодий судининг тегишли қарорига кўра «ELDAZ DESIGN» масъулияти чекланган жамияти ва Андижон шаҳар ҳокимлиги ҳузуридаги инфратузилма мулкларини бошқариш марказидан АТ «Алоқабанк» фойдасига 876 млн. 845 минг 369 сўм қарзни ундириш белгиланган.\nУндирув қарздор «ELDAZ DESIGN» масъулияти чекланган жамиятига тегишли «Шиша кошин» ишлаб чиқариш ускуналарига (бошланғич сотув баҳоси 670.000.000 сўм) ҳамда Андижон шаҳар ҳокимлиги ҳузуридаги инфратузилма мулкларини бошқариш марказига тегишли Дўстлик кўчаси 7-манзилдаги умумий фойдаланиш майдони 1.716,24 кв.метр, қурилиш майдони 1.931,86 кв.метр бўлган 18 та хонадан иборат бўлган савдо ва маиший биноси (бошланғич сотув баҳоси 767.500.000 сўм)га қаратиш лозимлиги белгиланган.\nУшбу суд ҳужжати МИБнинг Андижон шаҳар бўлимига 04.03.2019 йилда келиб тушган ва ижро иши юритуви қўзғатилган.\nИжро ҳужжатида кўрсатилган мулклар давлат ижрочиси томонидан 20.03.2019 йилда хатланган ва бу ҳақда холислар иштирокида далолатнома тузилган.\nМазкур ижро ҳужжат асосида Дўстлик кўчаси 7-манзилдаги умумий фойдаланиш майдони 1.716,24 кв.метр, қурилиш майдони 1.931,86 кв.метр бўлган 18 та хонадан иборат бўлган савдо ва маиший биноси (бошланғич сотув баҳоси 767.500.000 сўм) электрон онлайн-аукцион савдоларига чиқарилган.\nКўчмас мулкнинг электрон онлайн-аукцион савдоси 03.06.2019 йил этиб белгиланган.\nАйтиш жоизки, суд қарорига кўра, ушбу кўчмас мулк масжид ёки бошқа диний ташкилот эмас, балки савдо ва маиший бино сифатида эътироф этилган.\nМуқаддам таъкидланганидек, Мажбурий ижро бюроси суд қарорини муҳокама қилмайди, балки уни ижросини таъминлайди.\n...Демак, ҳаммаси тушунарли. Юқоридаги жавобдан қанчонлардир халқ пулига қурилиб, расман масжид тариқасида фаолият юритган, кейинчалик, замонлар ўзгариб, кўркам бино «савдо ва маиший бино» тариқасида маҳаллий ҳокимиятга ўтиб кетган экан-да. Маҳаллий ҳокимият мутасаддилари эса бу бинони гаровга қўйиб, «Алоқабанк»дан катта миқдорда кредит олган. Олинган кредит қайтарилмагач, мана, бино сотувга қўйилмоқда. Бу жараёнда МИБ ходимларига ортиқча эътироз йўқ, албатта. Чунки, улар ўз вазифаси — қонуний кучга кирган суд қарори ижросини амалга оширмоқда. Эътирознинг каттаси маҳаллий ҳокимияга бўладики, бу энди алоҳида мақола мавзуси.\nмасжид Андижон Махсус Долзарб


Жиноятчиликнинг айрим турлари нега кўпаймоқда? - Халқ сўзи\nЖиноятчиликнинг айрим турлари нега кўпаймоқда?\n10:14 16 Май 2018 Жамият\nНаманганда Ҳудудларда жиноятчиликнинг барвақт олдини олиш ва ҳуқуқбузарликка қарши курашиш Республика комиссияси ҳамда халқ депутатлари вилоят Кенгаши қўшма йиғилиши бўлиб ўтди.\nУнда комиссия минтақавий ишчи гуруҳи томонидан вилоятда шу масала доирасида ўтказилган ўрганишлар якуни атрофлича кўриб чиқилди.\nИшчи гуруҳи раҳбари, Ўзбекистон Республикаси Олий суди раиси К. Комиловнинг таъкидлашича, вилоятда жиноятларнинг барвақт олдини олиш ҳамда ҳуқуқбузарликка қарши курашиш борасида ҳуқуқ-тартибот, давлат ва нодавлат идоралари томонидан муайян ишлар амалга оширилмоқда. Хусусан, соҳа ходимларининг масъулият ва малакасини ошириш, профилактика ҳамда жиноят қидирув фаолиятига илғор тажриба ва инновацион технологияларни жорий этишга аҳамият қаратилаётир. Натижада шу йилнинг ўтган тўрт ойи мобайнида асосий жиноят турларининг бирмунча камайишига эришилди.\nХусусан, аёллар, муқаддам судланган шахслар ҳамда вояга етмаганлар жиноятчилиги сезиларли даражада камайгани бунга яққол мисолдир. Бироқ ўрганишлар чоғида тегишли идоралар фаолиятида қатор камчиликлар, ечимини кутаётган муаммолар, ишга солиниши зарур бўлган имкониятлар мавжудлиги аён бўлди. Мисол учун, вилоятда оғир турдаги жиноятлар сони ошган. Жумладан, Косонсой, Наманган ва Норин туманлари ҳамда Наманган шаҳрида қотиллик, қасддан тан жароҳати етказиш, босқинчилик, фирибгарлик кўринишларининг олдини олиш бўйича профилактика ишлари самараси анча паст. Жиноят қидирув соҳасида эса 32 та жиноят очилмай қолгани янада ташвишланарлидир.\nЖиноятчиликнинг олдини олиш ва ҳуқуқ-тартибот идоралари фаолияти билан боғлиқ мурожаатлар билан ишлаш борасида ҳам нуқсонлар борлиги туфайли юқори ташкилотларга юборилаётган ариза ҳамда шикоятлар сони ортиб бормоқда. Биргина ички ишлар соҳасида айни масала бўйича назорат етарли эмаслиги боис 6 та ҳолатда қайд этмаслик йўли билан жиноятлар ҳисобдан яширилган. Ҳуқуқбузарликларнинг нотўғри малакаланилиши оқибатида эса маъмурий тартибда ҳал этилган 35 та қарор маъмурий судлар томонидан жиноят аломатлари бор, деган хулоса билан прокуратурага қайтарилган.\n— Ҳамон кўпчиликда жиноятчиликнинг олдини олиш ва уни барвақт аниқлаш ҳуқуқ-тартибот идоралари, хусусан, ички ишлар органларининг вазифаси, деган нотўғри қараш мавжуд, — дейди халқ депутатлари вилоят Кенгаши депутати Маҳмуджон Парпиев. — Энг ачинарлиси, кўп ҳолатларда эртага одамлар ҳаловатини бузиши мумкин бўлган вазият ҳақида била туриб профилактика инспекторига хабар қилишни ўзимизга эп кўрмаймиз. Аслида ушбу масалада ҳар бир фуқаро фаол бўлмас экан, маҳалламизни жиноятдан холи ҳудудга айлантириб бўлмайди. Демак, жамоатчилик назорати ҳамда фуқароларнинг ҳуқуқ-тартибот идоралари билан ҳамкорлигини изчил йўлга қўйиш лозим. Биз, депутатлар бу борада тарғибот тадбирларини олиб боришимиз, ўзимиз сайланган ҳудудда аҳволни мунтазам ўрганиб, зарур бўлса, тегишли идора ёки маҳаллий ҳокимиятга таклифларимизни киритишимиз айни муддаодир.\nҚўшма йиғилишда, шунингдек, Наманган вилояти ҳокими Х. Бозоров ва тегишли идоралар раҳбарларининг ҳисоботлари эшитилди.\nТадбирда муҳокама этилган масала юзасидан тегишли қарор қабул қилинди.\nЙиғилишда Ўзбекистон Республикаси Олий Мажлиси Сенатининг Раиси Н. Йўлдошев иштирок этди.


9 та «фойдали» одатдан қутулган афзал | LifeHaq.uz\nBusiness Insider нашрининг муҳбири Эрин Бродвин сохта фойдали одатлар ҳақида сўзлаб, улардан қутулсангиз ҳеч нарса йўқотмаслигингизни таъкидламоқда. Эрин Бродвин (Erin Brodwin)\nАмерикалик муҳбир Business Insider учун фан ва саломатлик тўғрисида мақолалар ёзади.\n1. Стол олдида турган ҳолда ишлаш\n2015 йилда ўтказилган тадқиқот тик турган ҳолда ишлашнинг ҳеч қандай афзал томонларини аниқлай олмади. Ягона ижобий жиҳат шундаки, турган ҳолатимизда кўпроқ калориялар эрийди. Шу боис, вазн йўқотиш истагида бўлсангиз, тик туриб ишлашда давом этишингиз мумкин.\n2. Унитаз ўтиргичига бир мартали қопламаларни ишлатишnull\nОИВ ёки герпес каби вируслар жуда беқарор бўлиб, инсон организмидан ташқарида омон қолмайди. Ҳаттоки теримиз ҳам хилма-хил микробларга қарши анча самарали тўсиқ ҳисобланади. Шунинг учун, ҳаттоки жамоат ҳожатхонасидаги унитазнинг ўриндиғига ўтирсангиз ҳам биронта касалликни юқтириб олишингиз эҳтимолдан йироқ. Албатта, агар кесилган жойларингиз ёки жароҳатлар бўлса бактериялар қон орқали организм ичига кириши мумкин.\n3. Глютен истеъмол қилмаслик\nАгар сиз целиакия (глютен хасталиги) билан оғриган кам сонли баҳтиқаролар қаторида бўлмасангиз, глютен сизга зарар етказа олмайди. Тадқиқотларга кўра, аксарият одамлар бошоқли ўсимликлар истеъмол қилмаса ҳам, овқатланишдан сўнг қорин шишини сезади.\n4. Микротўлқинли печлардан қўрқишnull\nМикротўлқинли печда таом бор озиқлантирувчи моддаларини йўқотиши ҳақида эшитганмиз. Баҳтимизга, бу нотўғри. Микротўлқинли печдаги электромагнит тўлқинлар маҳсулотлардаги молекулаларни тез тебранишга мажбур қилади, натижада энергия ишлаб чиқарилади ва улар исийди.\nАлбатта, қаерда таом тайёрлашимиздан қатъий назар – бу хоҳ микротўлқинли печь бўлсин, хоҳ газ плитаси – юқори ҳароратда айрим озиқлантирувчи моддалар емирила бошлайди. Бироқ, микротўлқинли печда тайёрлаш анча тез бўлгани учун, баъзида маҳсулотлардаги фойдали моддалар унда ҳаттоки яхшироқ сақланиб қолади.\n5. Фақат шарбатлар билан озиқланиш\nМевалар ва сабзавотларнинг шарбатини сиқиб олиш орқали улардаги бизни тўқ тутиб турадиган барча фойдали озуқа толаларини кетказасиз. Шарбатда фақат шакар қолади. Кўп миқдорда шакар ва кам миқдорда оқсилдан иборат парҳез доимий очлик ҳисси, кескин кайфият ўзгаришлари ва энергия йўқолишига сабаб бўлади. Бундан ташқари, бундай рационда мушаклар массаси йўқолиши мумкин, чунки мушакларга оқсил зарур. Шу боис, фақат шарбатлардан иборат парҳезга ўтишга шошилманг.\n6. Қўллар учун антисептикдан фойдаланиш\nАгар қўлларингизни кун давомида мунтазам ювсангиз, антисептикнинг кераги бўлмайди. Барибир у оддий совун ва сув кетказадиган бактериялар миқдорини йўқота олмайди. Айрим вируслар эса умуман антисептикдан қўрқмайди.\n7. Глутамат натрийли маҳсулотларни емаслик\nКўплаб маҳсулотларга таъмни кучайтириш учун глутамат натрий қўшилади. Ва у мутлақо хавфсиз. Шунга қарамай, мазкур озуқавий қўшимча истеъмоли кўпинча хитой ресторани синдроми (бўйинни сезмаслик, ҳолсизлик ҳисси ва бошқа белгилар) билан ҳамоҳанг келади. Бироқ, тадқиқотларнинг кўрсатишича, барига глутамат натрий эмас, балки ортиқча танновул айбдордир.\n8. Бўғимларни қарсиллатишдан қўрқиш\nЯқин пайтгача кўпчилик бўғимларни қарсиллатиш жуда зарарли эканлигига ишониб келган. Бироқ, янги тадқиқотлар бу фикрнинг аксини исботлади. Айрим олимларнинг фикрича, бундай ҳаракат бўғимда етарлича суюқлик борлигидан далолат беради.\n9. Поливитаминларни қабул қилишnull\nЖуда кўп одамлар ҳеч қандай зарурият бўлмаса-да, ҳар куни поливитаминлар қабул қилади. Албатта, организмга омон қолиш учун витаминлар керак. Уларсиз егулик яхши ўзлаштирилмай, рахит ва цинга каби касалликлар келиб чиқиши мумкин. Лекин, биз таомлар билан етарлича витамин қабул қилганимиз учун, қўшимчаларга ҳеч қандай эҳтиёж йўқ.\n09/07/2021 07:00:00 1859 0 Манба: https://lifehacker.ru


Бемазҳаблик сохта салафийликнинг асосидир — XOJA BUXORIY O'RTA MAXSUS BILIM YURTI\nБаъзи ҳозирги ёшлар орасида шаръий билимларни мукаммал билмаслик оқибатида, бошқаларга тақлид қилиб ёки кимларнингдир гап сўзларига учиб ҳанафий мазҳабидан келган далилларга гумон билан қараб, инкор қилишгача боришди. Бу аслида тўғрими?\nРасулуллоҳ солаллоҳу алайҳи васаллам ҳаётлик даврларида саҳобалар ичида қандайдир бир шаръий тушунмаган масала чиқиб қолса, дархол у зотга мурожаат қилиб ечимини топишар эди. Расулуллоҳ солаллоҳу алайҳи васалламнинг вафотларидан сўнг саҳобалар шаръий саволлар бўйича ўзларинниг ичида мужтаҳид бўлган саҳобалардан фатво сўрардилар. Ибн Халдун айтганларидек: “Расулуллоҳ алайҳиссаломнинг саҳобалари илмда бир-бирларидан фарқ қилар эдилар. Уларнинг барчалари ҳам аҳли фатво бўлмаганлар. Бу иш билан фақат Қуръоннинг носих ва мансухини, муташобиҳини, муҳкамини ва бошқа маъноларини билган ҳофизи Қуръонларгина шуғулланишган. Чунки улар бу илмни Набий солаллоҳу алайҳи васалламдан ёки у зотнинг сўзларини эшитган, пешқадам бўлган саҳобалардан олганлар. Шунинг учун улар “қорилар” деб аталган”.\nЗеро, саҳобалар Расулуллоҳ солаллоҳу алайҳи васалламни кўриб, у зотга ваҳийлар нозил бўлишига гувоҳ бўлган бўлсалар-да, кейинчалик шариатда ўзларича амал қилишмаган, балки ўзларидан олимроқ бўлган саҳобаларга эргашган. Чунки Аллоҳ таоло “Наҳл” сураси 43-оятида айтади:\n“Бас, агар билмасангиз, зикр аҳлидан сўранг”.\nРасулуллоҳ соллаллоҳу алайҳи васаллам фақиҳ саҳобаларини эндигина Ислом тарқала ётган маконларга юборар эдилар. Улар эса бу саҳобанинг уларга берган ҳар битта фатволарига, буюрган амаллари, ибодатлари, муомалотлари ва ҳалол-ҳаром ишларидан ҳаммасига унга эргашардилар. Баъзан Китоб ва Суннатда далили бўлмаган ишлар билан рўбарў келиб қолишса, унда фақиҳ саҳобанинг ўзи ижтиҳод қилар ва ижтиҳодидан келиб чиқиб одамларга фатво берар, улар эса ўша ишда унга тақлид қилар эдилар. Бунга Пайғамбаримиз солаллоҳу алайҳи васаллам Муоз ибн Жабал розияллоҳу анҳуни Яманга юборганликлари ҳақидаги ҳадис далил бўла олади. Бундан ташқари, яна эътиборли ҳолат шуки, саҳобаларнинг муфтийлари ҳукмни зикр қилар экан, фатво сўровчига унинг далилини баён қилиб ўтиришмаган. Чунки шариат илмидан бехабар бўлган авом учун мужтаҳиднинг фатвоси худди мужтаҳид олим учун Китоб ва Суннатдаги далиллар сингаридир.\nТобеъинлар даврида эса ижтиҳод доираси кенгайди, бу даврга келиб мусулмонлар Расулуллоҳ солаллоҳу алайҳи васалламнинг саҳобалари тутган йўлни тутдилар. Яъни ўзларининг ичидаги мужтаҳидларига эргашди.\nИбн Қайюм ўзларининг “Аъломул муваққиъийн” китобларида шундай ёзадилар: “Дин, фиқҳ ва илм бу умматга Абдуллоҳ ибн Масъуд, Зайд ибн Собитнинг шогирдлари, Абдуллоҳ ибн Умар ва Абдуллоҳ ибн Аббоснинг шогирдлари орқали тарқалди. Бас, одамларнинг ҳаммаси ана ўша тўрт саҳобалар орқали илмли бўлдилар. Мадина аҳлининг илми Зайд ибн Собит ва Абдуллоҳ ибн Умарнинг асҳобларидан, Маккаликларнинг илми Абдуллоҳ ибн Аббоснинг асҳобларидан, ироқликларнинг илми эса Абдуллоҳ ибн Масъуднинг асҳобларидандир”.\nҲар бир замонда халифанинг ўзи кимга муфтийликни топширган бўлса ўша одамнинг исмини эълон қилдирар ва юртдаги ҳамма одамларнинг диққатини унга қаратар эди. Токи улар ўша муфтийларга ўз саволларини берсинлар ва диний масалаларда уларга эргашсинлар. Баъзида халифа ҳар-хил фатволарни эшитиб одамлар ҳайрат ва изтиробга тушиб қолмасликлари учун ўзи тайинлаган кишидан бошқаларни фатво бериш билан шуғулланишдан қайтарган.\nИбнул Имоднинг “Шазарот уз заҳаб” китобида: “Макка бўйлаб фатво беришлик Ато ибн Абу Рабоҳ билан Мужоҳидларга белгилаб берилган эди. Халифанинг жарчиси одамлар ораси да юриб ана шу иккала имомлардан бошқа ҳеч ким фатво бериш билан шуғулланмасин, деб жар солиб чиқар эди.\nУзоқ замонлар Маккаликлар мана шу иккала имомнинг мазҳабига амал қилдилар. Ато ҳам, Мужоҳид ҳам ва улардан бошқа имомлар ҳам халифанинг бу ишига эътироз билдирмаган ва ҳеч бирлари одамларни айнан битта имомнинг мазҳабини ушлаб олишдан қайтармаганлар ҳам”.\nТобеъийнлар даврида ижтиҳодий омиллар сабабли икки асосий мазҳаб – райъ ва ҳадис мазҳаби ўзини намоён қилди. Раъй мазҳабининг Ироқдаги қутбларидан Алқама ибн Қайс Нахаъий, Масруқ ибн Аждаъ Ҳамадоний, Иброҳим ибн Зайд Нахаъий ва Саъид ибн Жубайрлардир. Ироқ ва унинг ён-атрофидаги ҳамма кишилар ҳеч бир қаршиликсиз ана шу мазҳабга тақлид қилишар эди.\nҲадис мазҳабининг Ҳижоздаги қутбларидан Саъид ибн Мусайяб Махзумий, Урва ибн Зубайр, Солим ибн Абдуллоҳ ибн Умар, Сулаймон ибн Ясор ва Абдуллоҳ ибн Умарнинг мавлоси Нофеълардир. Ҳижозликлар ва Ҳижоз атрофидаги ҳамма одам ҳеч бир қаршиликсиз мана шу мазҳабга тақлид қилган.\nУшбу иккала мактабдан бир нечта мазҳаблар пайдо бўлди. Барча мазҳаблар ушбу тўртта мазҳабда жамланди. Булар Ҳанафий, Моликий, Шофеъий ва Ҳанбалийдир.\nАллома Ибн Ражаб роҳимаҳуллоҳ ўзларининг «Тўрт мазҳабдан бошқага эргашганга раддия» деб номланган асарларида «Кўплаб мазҳаблар орасидан айнан шу тўрт мазҳабнинг сақланиб қолиши худди Қуръони Каримнинг етти қироатдан фақат бир қироати сақланиб қолишига ўхшайди», -деганлар.\nМазҳаб дейилганда, асрлар оша мўмин-мусулмонлар Аллоҳ таолонинг ва Расулуллоҳ солаллоҳу алайҳи васалламнинг суннатлари асосида ижтиҳод қилиб топилган, мусулмонлар оммаси иттифоқ қилган, оқибати ёмон бўлишидан қўрқилмайдиган, У Зотнинг розилигига эриштирувчи йўлдир.\nМазҳаблар — гўёки бир дарёдан оқиб келаётган тўрт анҳорга ўхшайди. Уларнинг ҳар бирлари, ўз ижтиҳодлари билан Жаноб Расулуллоҳ солаллоҳу алайҳи васаллам олиб келган шариъатдан ҳукмлар олишган. Уларнинг бир масалада қарашларининг турличалиги, уларни келиша олмасликларидан эмас. Ваҳоланки, бу билан шариатнинг барча жабҳасини қамраб олган. Имом Молик раҳимаҳуллоҳ Мадинада туриб ўз мазҳабларини шакллантиришда намозда қўлларини икки ёнга тушириб ўқишлик далилини қувватлаганлар. Бу Имом Моликнинг бундан бошқа далиллари бўлмаган, дегани эмас.\nҲанафий мазҳаби олимлари, намозда қўлни киндик остида бўлиши тўғрисида ўз асарларида, “Ал-ҳидоя”, “Канзу-дақоиқ”, “Табйинул-ҳақоиқ”, “Ал-баҳрур-роиқ”, “Фатҳул-қадир”, “Мабсут” китобларида ишончли далилларни келтирганлар. Ҳаттоки, кўзга кўринган тобеъинлардан Суфён Саврий, ибн Роҳавайҳ, шофеъийлардан Абу Исҳоқ Марвазий каби олимлар, буни қувватлашган.\nШунинг учун ким мазҳабга эргашса, хато қилмаган ҳолда Қуръон ва Суннатга эргашган бўлади. Аллоҳ таоло барчамизни Ўз йўлидан адаштирмасин!\nЎМИ Бухоро вилояти вакили,\nPrevious “Билмайман” дея олиш ҳам илмдир (давоми)\nNext “Ҳижрат” тушунчасини сохталаштираётганлардан эҳтиёт бўлайлик!


Рустам Азимов Марказий банк раиси этиб тайинланиши кутилмоқда » Ўзбекистон янгиликлари – Zamin.uz\nЎзбекистон Бош вазирининг биринчи ўринбосари — молия вазири Рустам Азимов Ўзбекистон Республикаси Марказий банк раиси этиб тайинланиши кутилмоқда. Шу билан бирга, у Бош вазир ўринбосари мақомини ҳам сақлаб қолади. Яъни Марказий банк раиси лавозими Бош вазир ўринбосарлигига тенглаштирилди, деб ёзади tafsilot.uz нашри.\nМухбирларимиз мазкур хабарга ойдинлик киритиш мақсадида Ўзбекистон Республикаси молий вазирлигига қўнғироқ қилди. Вазирнинг матбуот котиби Илҳом Юлдашев (239-88-93) билан боғланишни имкони бўлмади. Вазир қабулхонасига (233-70-73) қўнғироқ қилганимизда, Рустам Азимов айни пайтда хизмат сафарида экани маълум қилинди. Вазир ёрдамчиси раҳбарининг бошқа ишга ўтказилгани ҳақида маълумотга эга эмаслигини айтди ҳамда бу хабарга ойдинлик киритиш учун пешиндан кейин яна бир марта қўнғироқ қилиб кўришимизни сўради.\n“Tafsilot.uz” Ўзбекистон Республикаси Марказий банки раисининг қабулхонасига (233-68-29) қўнғироқ қилди. Раис ёрдамчиси бу хабарни изоҳлашдан бош тортди ҳамда Марказий банкнинг матбуот хизмати билан боғланишимизни тавсия қилди. Матбуот хизмати (212-60-52) билан боғланганимизда, қўнғироғимизга жавоб берган шахс бу ҳақда маълумотга эга эмаслигини маълум қилди.\nТеглар: Вазир тортди Ўзбекистон мақсадида вазирлигига бўлмади


Олманинг зўри Бахмалда » Бахмал тумани ҳокимлиги расмий сайти\nБахмал тумани ҳокимлиги » Иқтисодиёт » Олманинг зўри Бахмалда\nЖиззах вилояти Бахмал тумани олмаси қўшни мамлакатларда ҳам машҳур. Боғбонлар унинг такрорланмас тотини тоғ иқлими ва тупроқ таркиби билан боғлайдилар. Бинобарин, боғдорчилик ҳудуд қишлоқлари аҳолисининг асосий даромад манбаларидан саналади.\nБойқўрғон қишлоғида яшовчи Муродулла Махатов ўзининг 30 сотихли томорқасида 80 туп олма, 20 туп бошқа мевали дарахтларни парваришлайди. Асли касби ўқитувчи бўлган Муродулла ака бобомерос ҳунар – боғдорчилик билан шуғуллана бошлади. Ўтган йили 6-7 миллион сўм даромад олган бўлса, жорий йилда бу кўрсаткич 10-11 миллион сўм бўлишини мўлжалламоқда. —Бу йил мевали дарахтларни экканимизга 5 йил бўлди. Ҳосил йилдан- йилга баракали бўляпти, - дейди М.Махатов. — Келгусида яна 10 гектар майдонда олма кўчатлари экишни режалаштириб турибмиз. Ўйлаган мақсадимизга етсак, олинган ҳосилни сақлаш ва қайта ишлаш учун совутгич барпо этишни ҳам йўлга қўямиз.


Мутахассислар Ироққа қарши уруш февралда бошланишини башорат қилмоқдалар\nБМТнинг қўрол-аслаҳа бўйича инспекторлари Ироқда ишлашда давом этар эканлар, АҚШ Бағдодга қарши уруш бошлаш режасини илгари сураётир. АҚШ Давлат котиби Колин Пауэлл Ироқ раҳбарияти томонидан инспекторларга тақдим этилган ҳисобот БМТ Хавфсизлик кенгашининг 1441 рақамли резолюциясига зид эканини таъкидлади. Пауэлл АҚШ урушни бошламоқчи эмаслиги, уни бошлашга мажбур бўлмасликка умид қилаётганини билдирса-да, кузатувчилар “Саддам Ҳусайннинг кунлари битди”, деб фикр билдирмоқдалар.\nВашингтон расмийлари Ироқ раҳбарияти томонидан тақдим этилган 12 минг бетлик ҳисоботни ўрганиб чиқиб, “Саддам Ҳусайн унга берилган имконни қўлдан бой берди, у БМТ Хавфсизлик кенгашининг Ироқни қуролсизлантириш ҳақдаги 1441 рақамли резолюциясини бузди”, деб таъкидлашди.\nБМТ инспекторлари бошлиғи Ханс Бликс Хавфсизлик кенгаши йиғинида чиқиш қилиб, Ироқ ўз ҳисоботида инспекцияларни тегишли маълумот билан таъминламаганини айтганидан сўнг, АҚШ Давлат котиби Колин Пауэлл ҳам Бағдод резолюцияни бузгани ва бу унга қарши уруш бошлаш учун асос бўлишини таъкидлаб ўтди.\n“Ироқ ўз халқи ва минтақанинг бошқа халқларига оммавий қирғин қуроллари билан таҳдид солмоқда. Буни тўхтатиш керак. Ироқнинг қуролсизланиш учун ҳамон имкони бор. Афсуски, Бағдод раҳбарияти тақдим этган ҳисобот муаммо тинч йўл билан ҳал этилиши мумкин эмаслигини яна бир бор намойиш қилди”, - деди Оқ Уй расмийси ва АҚШ ўз ҳамкорлари билан яна бир бор маслаҳатлашиш ниятида эканини айтар экан, бироқ “жаҳон умрбод кутиб тура олмайди”, деди.\nАслида кутгиси келмаётган тараф жаҳон эмас, балки Вашингтон экани аниқ.\nАҚШ расмийлари Америка учун таназзулнинг янги босқичи бошланганини таъкидламоқдалар. Янги босқич 27 январ куни ўз ниҳоясига етади. 27 январ куни БМТ инспекторлари Хавфсизлик кенгашига Ироқдаги фаолиятлари бўйича ҳисобот берадилар.\nАксилтеррор урушда АҚШнинг энг яқин ҳамкори бўлмиш Британия ҳам Ироқ масаласи бўйича айни позицияда. Британия ташқи ишлар вазири Жэк Строу Бағдод резолюцияни бузганини таъкидлади, бироқ “урушнинг олдини олиш мумкин, бунинг учун ҳали вақт бор”, деб айтди.\nАммо мустақил кузатувчилар, сиёсатчиларнинг бундай баёнотларига қарамай, АҚШнинг Ироққа қарши уруш бошлаши муқаррар, демоқдалар.\n“Америка Ироқ ҳисоботини салбий баҳолади. Бу эса президент Буш урушни бошлашга тайёр ва бу ниятидан қайтмаслиги аломатидир. Давлат котиби Колин Пауэллнинг “27 январ куни Бағдодга сўнгги имкон берилади”, дейишига қарамай, уруш бошланиши муқаррар. У, менимча, феврал ёки март ойида бошланади”, - деб фикр билдиради АҚШнинг Мичиган университети профессори Рэймонд Тентер.\nЯна бир мутахассис, Вашингтонда жойлашган Стратегик ва халқаро тадқиқотлар маркази таҳлилчиси Кеннет Аллард “АҚШнинг мақсади битта – уруш”, - дейди.\n“Сўнгги 6 ҳафта давомида дипломатик ўйинлар олиб бориляпти, ҳолос. Бундай ўйинлар яна қарийб 6 ҳафта давом этади. Шундан сўнг ўйиннинг янги босқичи, яъни уруш бошланади”, - дейди Аллард, бир алломанинг “уруш – бу дипломатиянинг давоми, фақат бошқа йўллар билан олиб бориладиган давоми”, деган гапини эслаб. Мутахассиснинг фикрича, уруш натижасида Саддам Ҳусайн ҳокимиятдан ағдарилади.\nҲақиқатдан ҳам, АҚШ буни, яъни Саддамни ҳокимиятдан четлаштиришни азалдан режалаштириб келаётир. Тентернинг фикрича, хатто БМТ Хавфсизлик кенгашининг 1441 рақамли резолюцияси матнида ҳам Саддамга “қопқон” қўйилган.\n“Саддам ироқлик олимларга мамлакатни тарк этишни таъқиқлаши мумкин. Бундай қилган ҳолда у резолюцияни бузган бўлади. Резолюциянинг бузилиши эса уруш бошлаш учун етарли асосдир”, - дейди мутахассис.\nБМТ инспекторлари бошлиғи Ханс Бликс шу вақтга қадар Ироқ улар билан ҳамкорлик қилаётгани ва резолюцияга риоя қилаётганини таъкидламоқда. Бироқ, Вашингтон бунга қулоқ солмаётган кўринади. Чунки президент Буш уруш тайёргарликларини аллақачон бошлаб юборган. Маълумотларга кўра, январ ойида АҚШ Ироқ атрофида 50 минг аскар жойлаштиради. Ҳозирги вақтда Форс кўрфази ҳудудида АҚШнинг 60 минг ҳарбийси бор.


8 йил аввал 3718 siyrat.uz\nИслом дини келишидан олдин Ҳабашистон Яманни Византия империяси ёрдамида мустамлака қилгани тарихдан маълум. У пайтлар ҳарбий қўмондон Яманни Ҳабашистон императорига муте ҳолда бошқарар эди. Ҳокимият Абраҳа қўлига ўтгач, кишиларнинг Каъбаи муаззамага бориб, ҳаж қилишаётганидан ғаши келади ва Яман пойтахти Санъо шаҳридаги «Ғумдон» бутхонаси ёнига ўша замонда мисли кўрилмаган «Қуллайс» номли черков қурдиради. Абраҳанинг мақсади халқни Маккадан Санъога буриш эди. Сўнг мамлакат императорига хат йўллаб: «Подшоҳим, мен сиз учун шундай бир черков қурдирдим, сиздан илгари ҳеч қайси подшоҳ учун бунақаси қурилмаган. Мен арабларнинг ҳаж зиёратини ушбу черковга бурмагунимча, бошлаган ишимни тўхтатмайман», дейди. Унинг бу чиркин иши ўша пайтдаёқ баъзи одамларда эътироз уйғотган эди. Сўнг Абраҳа олтмиш минг сонли катта қўшин билан Макка сари юриш қилади. Мақсади Каъбанинг кулини кўкка совуриш эди. Абраҳа қўшиндаги тўққиз ёки ўн учта филдан «Маҳмуд» исмли баҳайбатини ўзига танлаб олди. (Бу воқеа тарихга «Фил воқеаси» номи билан кирган.) Абраҳа Тоиф шаҳри орқали Муғаммасга етиб келиб, ўша ерда тўхтайди ва қўшинини тартибга солади. Тонг отгач, Маккага кириш учун филини ҳозирлайди. Аммо жонивор Мино билан Муздалифа ўртасидаги Муҳассир водийcида чўкка тушиб ётиб олади ва Каъба томон юришдан бош тортади. Филни бошқа томонга буришса, чопиб кетар, Каъба томон буришса, чўкка тушиб ётиб олар эди.\nҚўшин ана шундай овора бўлиб турганида, Аллоҳ таоло босқинчилар устига гала-гала қушларни юборади. Қалдирғоч ва чуғурчуқларга ўхшаган бу қушлар Муҳассир водийcига Қизил денгиз тарафидан учиб келади. Ҳар бири тумшуғида биттадан, панжаларида иккитадан нўхатдай, мошдай, ясмиқдай сопол тошчаларни олиб келиб, қўшин устига отади. Қўшиндагилар бир-бирини босиб-янчиб қоча бошлашади. Тошчалар кимга тегса, танасини тешиб ўтиб, ҳалок қилаверади. Бутун водий боши ё қўл-оёғи узилган, танаси тешилган ўликларга тўлиб кетади. Хуллас, тошчалар уларни худди қурт-қумурсқалар чайнаб ташлаган сомон каби илма-тешик қилиб юборади. Дарвоқе, Аллоҳнинг ҳикмати билан, тошлар уларнинг ҳаммасига ҳам тегмаган. Саломат қолганлари юртига қайтиб кетишган. Баъзиларининг кўзлари кўр бўлиб, Маккада тиланчилик қилиб юришгани ҳам ривоят қилинади.\nАбраҳага эса Аллоҳ таоло бир дард юборади, унинг сабабидан бармоқ учлари узилиб тушади. Яман пойтахти Санъога етиб борганида, жуссаси жўжа каби кичрайиб, аянчли бир аҳволга келиб қолади. Охири юраги ёрилиб, тил тортмай ўлади.\nҚурайш қабиласи одамлари Абраҳанинг қўшинидан қўрқиб, тоғларнинг баланд жойларига чиқиб, яшириниб олган эдилар. Босқинчилар ер билан яксон бўлгач, эсон-омон уйларига қайтиб келишади.\nАбдуллоҳ ибн Аббос розияллоҳу анҳунинг Умму Ҳони розияллоҳу анҳоникида ушбу тошчаларнинг бир қафизча (33 литр) сиғимли идишга солиб қўйилганини кўргани ривоят қилинган. Тошчалар ақиқнинг йўл-йўл, тарам-тарам бир тури каби қизғиш бўлган дейилади.\nУшбу оламшумул воқеа милодий 571 йили муҳаррам ойида бўлиб ўтган. Бу кунлар февраль ойи охири – март ойи бошларига, яъни қиш фасли тугаб, баҳорнинг бошланишига тўғри келади.\nБу вақтда Пайғамбаримиз Муҳаммад соллаллоҳу алайҳи васаллам ҳали туғилмаган, оналарининг қоринларида ҳомила эдилар.\nШу ўринда эслаб ўтиш жоиз: Байтул Мақдис тарихида ҳам икки марта фил босқинига ўхшаш воқеа юз берган. Бани Исроилнинг қибласи бўлган бу муқаддас уйга бутпараст мушриклар икки марта босқин уюштириб, иккисида ҳам Байтул Мақдисни ишғол қилишган. Ҳолбуки, мазкур Байт аҳолиси ўша пайтда аҳли китоб эди.\nҲабаш насронийлари Каъбани истило қилолмадилар, ҳолбуки, улар аҳли китоб, Каъбанинг аҳолиси эса мушрик эди. Кейинчалик, Макка аҳлидан Муҳаммад соллаллоҳу алайҳи васалламга рисолат – пайғамбарлик келганида бу ишнинг сири очилди.\n «Иброҳим» исмининг ҳабашчаси. Лақаби «Ашрам», яъни, тиртиқ (қоши, бурни, кўзи ва лаби йиртиқ).\n Ҳазрати Усмон розияллоҳу анҳу даври (47ҳ. – 35ҳ., 577м. -656м.)да бузилган (Тафсири Розий, 1/388).\n Абу Жаъфар Мансур даври (136ҳ. – 158ҳ., 754м. – 775м.)да бузилган.\n Маккадан 4–5 чақирим узоқликдаги жой.\n Ҳозир ушбу ҳудудга белги, («Муҳассир водийси» деб ёзиб) қўйилган. Ҳожилар ҳайит куни тонг отганида Муздалифадан Минога қайтаётиб, бу ердан тезроқ юриб ўтишлари суннатдир.\n.Бу қушлар Қуръони каримда «Абобил қушлари» дейилган. «Абобил» калимаси тўп-тўп, тўда-тўда, гала-гала, гуруҳ-гуруҳ маъноларида бўлиб, кўпликни билдиради. Араблар ҳам бу сўзни фақат кўпликда ишлатишади.\n Бу чумчуқлар баъзи расм ва мултфильмларда қарға ва бургутлар суратида кўрсатилаётгани хатодир.\n Милоддан олдин 587 йил золим подшоҳ Бухтунассар қўшини, милодий 70 йили эса румликлар.


ОИЛА – ҲАЁТ ГУЛТОЖИ\nБу ёруғ дунёнинг тиргаги бўлган эркак ва аёл жуфтлигидан юзага келган оила аталмиш қўрғонни муқаддас деб биламиз, уни асраймиз, авайлаймиз. Унга фақат яхшиликлар, тинчлик, тотувлик тилаймиз. Зеро, жамиятда ўзаро аҳил, иноқ, оилаларнинг сони қанчалик кўп бўлса, бу юрт фаровонлиги учун мустаҳкам замин яратади. Яна бир ҳақиқат бор: ҳар бир оиланинг бошқаларга намуна бўлгудек, ўрганишга арзийдган жиҳатлари кўп. МХХ Чегара қўшинларига қарашли Тошкент денгизи дам олиш масканида ўтказилган «Намунали ҳарбийлар оиласи» кўрик-танловида иштирок этган инсон борки, ана шундай хулосага келган бўлса, ажабмас.\nҲар томонлама ибратли оилаларни юзага чиқариш, улар ўртасида миллий урф-одатлар, қадриятлар ва соғлом турмуш тарзини тарғиб қилиш мақсадида «Соғлом оила – юрт келажаги пойдевори» шиори остида ўтказилган мазкур танловда беш нафар ҳарбий хизматчи оиласи иштирок этиб, ўзаро беллашди.\nКўрик-танлов давомида иштирокчилар зукколик, билимдонлик, уддабуронлик, пазандалик ва рўзғор тутиш бобида нималарга қодир эканликларини беллашув низомида белгиланган бешта шарт орқали намойиш қилишди. Куй-қўшиқ ва рақслар уларнинг чиқишларини янада бойитди. Бу эса албатта кўрик-танловнинг янада қизиқарли бўлишини таъминлади. Иштирокчи оилаларнинг шартлар бўйича кўрсатган натижалари Ўзбекистон Республикаси Хотин-қизлар қўмитаси, Республика маънавият-тарғибот маркази, «Оила» илмий-амалий маркази ва Касаба уюшмалари федерацияси, «Маҳалла» хайрия жамоат фонди масъул ходимларидан иборат ҳакамлар ҳайъати томонидан баҳолаб борилди.\nШу ўринда иштирокчиларнинг санъаткорлик маҳоратини юзага чиқарган саҳна кўриниши шарти ҳақида алоҳида тўхталиб ўтишни жоиз деб биламиз. Ҳакамлар ҳайъати ва томошабинлар томонидан энг қизиқарли деб эътироф этилган мазкур шартда иштирокчилар оилада ва жамиятда учрайдиган муаммолар, яъни оила маданияти, фарзанд тарбияси, гиёҳвандлик ва ичкиликнинг зарарли оқибатлари, одам савдоси, турли диний оқимларга кириб қолган инсонларнинг аянчли тақдирини саҳна кўринишлари орқали моҳирлик билан кўрсатиб беришди. Шартни бажаришда оиланинг кичик вакиллари – болажонлар ҳам фаол иштирок этишди.\nСпортни соғлиқ гарови, дейдилар. Оилада соғлом турмушни қарор топтиришда спортнинг бениҳоя ҳиссаси борлиги барчамизга маълум. Танловнинг сўнгги шарти ҳам бевосита спорт билан боғлиқ бўлиб, унда иштирокчилар қай даражада спортсевар эканликларини амалда намойиш қилишди. Ушбу шартда улар қувноқ стартлар, дартс ва тўпни саватга ташлаш каби спорт турлари бўйича куч синашди.\nКўрик-танлов натижаларига кўра катта лейтенант Рустам Кенжаев оиласи энг юқори кўрсаткичга эришиб, ғолибликни қўлга киритди. 2-ўринни капитан Жаҳонгир Ҳудойбердиев, 3-ўринни эса подполковник Алишер Иззатов оиласи эгаллади.\nМХХ Чегара қўшинлари ашула ва рақс ансамбли санъаткорлари томонидан куйланган куй-қўшиқлар барчага кўтаринки кайфият улашди.\n– Аҳил турмуш кечираётган, намунали оилалар ҳар доим эл ҳурмати ва олқишига сазовор бўлиб келган ва шундай бўлиб қолади, – дейди ҳакамлар ҳайъати аъзоси, Республика Хотин-қизлар қўмитаси раиси ўринбосари Озода Парпибоева. – Биз юртимизда мана шундай ибратли оилалар, уддабурон, зукко, билимдон оила соҳиблари кўпайишини чин дилдан истаймиз. Зеро, ҳар томонлама тўкис оилаларда маънан баркамол фарзандлар тарбияланади. Ёш авлод эса келажагимиз ворислари саналади. Уларнинг комил инсонлар бўлиб вояга етишлари эса нафақат ота-онанинг балки, жамиятимизнинг ҳам улкан ютуғидир.


18 октябр 2021, Тошкент вақти: 00:34\nМухолифатчи А. Навальний ўзини ФСБ ходимлари ўлдиришга уринганини иддао қилган.\nРоссия Тергов қўмитаси мухолифатчи Алексей Навальнийга нисбатан жиноят иши очди. Қўмита Кремль танқидчисини унинг аксилкоррупция ташкилотига аҳоли томонидан эҳсон қилинган бир неча юз миллион рублни ноқонуний ўзлаштирганликда айбламоқда.\nЖиноят иши очилиши муносабати билан заҳарланганидан сўнг Германияда даволанаётган Навальнийнинг Россияга қайтиши шубҳа остида қолмоқда. Агар у ватанига қайтса ва айбдор деб топилса, узоқ муддатга қамалиши мумкин.\nНавальний ўзига билдирилган айбларни тан олмади. Унга кўра, ҳукумат ундан ўзини ким заҳарлаганини фош этгани учун ўч олмоқда. Навальний олдинроқ ўзининг заҳарланиши ортида миллий хавфсизлик хизмати турганини иддао қилган эди.\nРоссиялик мухолифатчи Алексей Навальний заҳарланиш асоратлари билан шу йил 20 августида Омск касалхонасига ётқизилганди – унинг аҳволи Томскдан Москвага парвоз қилаётган учоқнинг ичида ёмонлашган. 22 август куни мухолифатчи Берлиндаги “Шарите” клиникасига кўчирилган. У икки ҳафтадан кўпроқ комада ётган.\nНавальнийнинг анализ намуналари қатор Европа давлатларидаги лабораторияларда текширилган ва мутахассислар Навальний "Новичок" туркумига кирувчи кимёвий қурол воситасида заҳарланганини аниқлаган.\nҒарб давлатлари Россиядан мухолифатчи А. Навальнийнинг заҳарланиши юзасидан тушунтириш талаб қилиб келмоқда.


“Сен баҳорни соғинмадингму” мушоира кечаси — KMODS\n“Сен баҳорни соғинмадингму” мушоира кечаси\nPosted on 28.02.2020 Author admin\tКомментарии к записи “Сен баҳорни соғинмадингму” мушоира кечаси отключены\nЎзбекистон Республикаси Вазирлар Маҳкамаси ҳузуридаги миллатлараро муносабатлар ва хорижий мамлакатлар билан дўстлик алоқалари қўмитасида буюк ўзбек шоираси Зулфия таввалудининг 105-йиллигига бағишланган адабий-бадиий кеча бўлиб ўтди.\nТадбирда Кўмита вакиллари, А.Навои номли Тошкент давлат ўзбек тили ва адабиёти университети, Ўзбекистон жаҳон тиллари университети, ўкитувчилар, Ёзувчилар уюшмаси ва талабалар ҳамда ОАВ ходимлари иштирок этишди.\nҚўмита Бош мутахассиси Н.Полвонов йиғилганларни яқинлашиб келаётган 8 март Халқаро хотин-қизлар байрами билан қизғин қутлаб, Зулфия Исроилованинг ўзбек ва умумжаҳон адабиётига қўшган катта ҳиссаси ҳусусида ўз фикрларини билдирди. Зулфия – ўзбек шеъриятида баҳор куйчиси, муҳаббат ва садоқат куйчиси деб бекор айтилмаган. Унинг ҳаёти ҳар бир ўзбек аёлига ибрат бўладиган намуна деса бўлади. Бугунги тадбиримиз маънавиятимизни бойитишга хизмат қиладиган омилдир дея таъкидлади.\nМушоира кечасида тадбир иштирокчилари Зулфиянинг ёрқин хаёти ижоди ҳақида фикр юритишди. Шоиранинг шеърлари тингланди.\n“Ёшлик” журнали бош муҳаррири, шоир Ф. Ҳайит: “Ўзбек аёлининг тимсоли бўлган Зулфияхонимнинг ҳаёти ва ижодини ўрганиш ўсиб келаётган ёшларимизга ибрат бўлади. Ўтган асрда, қийин дамларда Зулфияхонимнинг ҳаёти оғир кечкан. Лекин унинг ижодида бу ғам билан бирга инсоннинг инсонга садоқатини, аёлларнинг гўзал ҳаётга чорлашини кўрамиз. Ундаги сабр, ирода аёлларимизга бугун ҳам зарур бўлган фазилат эканини исбот этган шоирамиздир”, — деди.\nЎз ўрнида анжуманда мутахассислар томонидан Зулфия ижодининг серқирра жихатларига урғу бериб ўтилди. Тадбирнинг айнан баҳор фасли олди ўтказилаётгани ҳам бежиз эмас. Зеро, Зулфия билан баҳор фасли ҳамнафас. унинг ижодида муҳаббат ва хижрон мотиви юксак даражада ифодаланганини кўрамиз.\nТадбир якунида ёш ҳаваскорлар ижросида Зулфия Исроилова шеърларига басталанган мусиқа ва кўшиклар янгради. Барча катнашчилар Зулфиянинг ўзбек миллий шеъриятига кўшган улкан, салмоқли ижоди ҳақида фикр юритишди ва ўзидан ёрқин, бетакрор, бой мерос қолдирганлиги эътироф этишди.\nПресс-центр первого Ташкентского международного инвестиционного форума начал работу\nСегодня в Международном конгресс-центре начинает свою работу первый Ташкентский международный инвестиционный форум (ТМИФ), сообщает с […]